               AN COIMISIÚN EORPACH
            An Bhruiséil,13.1.2021
            COM(2021) 6 final
            2021/0002(NLE)
            Togra le haghaidh
            CINNEADH ÓN gCOMHAIRLE
            faoin seasamh atá le glacadh thar ceann an Aontais Eorpaigh sa Chomhchoiste AE- CTC a bunaíodh faoi Choinbhinsiún an 20 Bealtaine 1987 i ndáil le nós imeachta coiteann idirthurais maidir le leasuithe ar an gCoinbhinsiún sin

               MEABHRÁN MÍNIÚCHÁIN

               1.Ábhar an togra

               Is éard a mbaineann an togra seo leis an cinneadh lena mbunaítear an seasamh atá le glacadh thar ceann an Aontais sa Chomhchoiste AE-CTC
                  1
                maidir le hidirthurais choiteann (‘an Comhchoiste’) i dtaca le glacadh atá á bheartú ar chinneadh lenar leasaítear Foscríbhinní Choinbhinsiún 20 Bealtaine 1987 maidir le nós imeachta
                  2
                coiteann idirthurais (‘an Coinbhinsiún’).

               2.Comhthéacs an togra

               2.1.An Coinbhinsiún

               Is éard is aidhm don Choinbhinsiún gluaiseacht earraí a éascú idir an tAontas Eorpach agus tíortha is Páirtithe Conarthacha sa Choinbhinsiún. Cuireann sé síneadh le nós imeachta
                  3
                idirthurais custaim an Aontais ionas go gcuimsítear ann na Páirtithe Conarthacha atá sa Choinbhinsiún cé is moite den Aontas, agus leagann sé amach na hoibleagáidí atá ar lucht trádála agus ar na húdaráis custam i leith earraí a iompraítear faoin nós imeachta seo ó Pháirtí Conarthach amháin go Páirtí Conarthach eile. Is an 1 Eanáir 1988 a tháinig sé i bhfeidhm.

               Is Páirtí Conarthach sa Choinbhinsiún atá san Aontas Eorpach. Seo iad na Páirtithe Conarthacha eile: Poblacht na hÍoslainne, Poblacht na Macadóine Thuaidh, Ríocht na hIorua, Poblacht na Seirbia, Cónaidhm na hEilvéise, agus Poblacht na Tuirce. Tá tagairt do na tíortha sin sa Coinbhinsiún, agus is tíortha comhchoiteann idirthurais a thugtar orthu ann.

               2.2.An Comhchoiste

               Is é an tasc atá ag an gComhchoiste an Coinbhinsiún a riar agus dea-chur chun feidhme an Choinbhinsiúin a áirithiú. Glacann an Coiste leasuithe a dhéantar ar fhoscríbhinní an Choinbhinsiúin, agus is trí bhíthin cinntí a dhéanann sé sin.

               Na cinntí a dhéanann an Comhchoiste, déantar a nglacadh de chomhaontú
                  4
                frithpháirteach, faoi mar a ordaítear in Airteagal 14(2) den Choinbhinsiún.

               2.3.Gníomh beartaithe an Chomhchoiste

               I dtús 2021, tá an Comhchoiste le cinneadh a ghlacadh de nós imeachta i scríbhinn, cinneadh i ndáil le leasú ar Fhoscríbhinní I agus III den Choinbhinsiún (‘an gníomh atá beartaithe’).

               Is é críoch atá i gceist leis an ngníomh atá á bheartú an Coinbhinsiún a ailíniú le forálacha i gCód Custaim an Aontais
                  5
                agus na Gníomhartha Tarmligthe agus Gníomhartha cur chun Feidhme a ghabhann leis maidir le nós imeachta na n‑idirthuras mar aon leis an stádas custaim atá ag earraí an Aontais, sin agus na hathruithe riachtanacha a chur ar fhoscríbhinní an Choinbhinsiúin i ndiaidh don Ríocht Aontaithe tarraingt siar ón Aontas
                  6
               , mar aon le haontachas na Ríochta Aontaithe sa Choinbhinsiún. Seo a leanas na saintréithe sin:

               Airteagal 311 de Rialachán Cur Chun Feidhme (AE) 2015/2447
                  7
                (‘an Gníomh Cur Chun Feidhme’), is ann a leagtar amach an iarraidh ar aisghabháil na bhfiach custaim a aistriú, agus is airteagal é a leasaíodh i mí Mheán Fómhair 2019
                  8
               . Is sa leasú sin a socraíodh na rialacha i leith na hiarrata ar aistriú na haisghabhála sa chás go bhfaigheann an t‑údarás custaim i dtír atá páirteach in oibríocht idirthurais fianaise gur ar a críocha féin a tharla na himeachtaí ba chúis leis na fiacha. Sna cásanna sin, ba cheart don údarás sin iarraidh ar an tír imeachta an fhreagracht i leith thosú na haisghabhála a aistriú chuici féin. Is éard ba cheart don tír imeachta a dheimhniú laistigh de thréimhse áirithe an bhfuil inniúlacht thosú na haisghabhála á haistriú aici chuig an údarás custaim iarratasóra nó nach bhfuil. Dá bhrí sin, Airteagal 50 d’Fhoscríbhinn I a ghabhann leis an gCoinbhinsiún, airteagal is macasamhail d’Airteagal 311 den Ghníomh Cur Chun Feidhme, is airteagal sin ba cheart a leasú dá réir sin.

               Leasaíodh Iarscríbhinn 72-04 den Ghníomh Cur chun Feidhme ina bhfuil cur síos ar an nós imeachta leanúnachais ghnó, agus is infheidhme dó ón 30 Meitheamh 2020
                  9
               . Ionas gur mó solúbthacht a bheidh i nós imeachta an leanúnachais ghnó idirthurais, agus ar mhaithe leis na foirmiúlachta a bhíonn ar na húdaráis custam a laghdú, sin agus na costais a thabhaíonn siad, cuireadh síneadh le bailíocht na ndeimhnithe is cuimsitheach ar páipéar mar aon leis na deimhnithe ráthaíochta tarscaoilte. Ba cheart Airteagal 79 d’Fhoscríbhinn I den Choinbhinsiún a leasú dá réir sin, mar aon le Pointe 19.3., Caibidil III, Foscríbhinn II d’Iarscríbhinn I den Choinbhinsiún, áit a bhfuil athrá ar a bhfuil i bhFoscríbhinn 72-04, pointe 19.3, Caibidil III den Ghníomh Cur Chun Feidhme.

               Nuair nach mbeidh feidhm feasta le Cód Custaim an Aontais ar an Ríocht Aontaithe ná laistigh den Ríocht Aontaithe, Tuaisceart Éireann as an áireamh, is ina Pháirtí
                  10
                Conarthach ar leith a dhéanfar an Ríocht Aontaithe a aontú leis an gCoinbhinsiún, agus beidh feidhm leis an bPrótacal maidir le hÉirinn/Tuaisceart Éireann, prótacal atá i gceangal leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal
                  11
                Eorpach don Fhuinneamh Adamhach. Tá tagairtí sa Choinbhinsiún do Bhallstáit AE, do thíortha comhchoiteann idirthurais, agus do chód gach tíre faoi seach. Dá bhrí sin, is den riachtanas na hathruithe cuí a chur ar Fhoscríbhinn III den Choinbhinsiún le hidirdhealú a dhéanamh idir an Ríocht Aontaithe agus Tuaisceart Éireann, agus le cur i dtásc go bhfuil feidhm ag Cód Custaim an Aontais i dTuaisceart Éireann, go mór mór i ndáil leis na forálacha gealltanais.

               Seasamh an Aontais ar Dhréachtchinneadh an Chomhchoiste maidir leis na leasuithe breise ar an gCoinbhinsiún, is seasamh é atá bunaithe ar rialacha AE a bhí comhaontaithe cheana ag an gComhairle (go mór mór forálacha Chód Custaim an Aontais agus na gníomhartha cur chun feidhme). An t‑inneachar a ghabhann le cur i bhfeidhm an Phrótacail maidir le hÉirinn/Tuaisceart Éireann, is inneachar é atá i gcomhréir leis an bPrótacal sin.

               An gníomh atá á bheartú, déanfar gníomh ceangailteach de, gníomh a cheanglófar ar an dá pháirtí i gcomhréir le hAirteagal 2 den Chinneadh sin, cinneadh lena bhforáiltear a theacht i bhfeidhm lá a ghlactha.

               Na forálacha a bhaineann le bailíocht na ndeimhnithe ráthaíochta is cuimsitheach ar páipéar agus na ndeimhnithe díolúine, ba cheart dóibh a bheith i bhfeidhm go cúlghabhálach ón 30 Meitheamh 2020. Ba cheart comhionannas na gcoinníoll a dheonú do na ráthóirí faoi dhlí an Aontais agus faoin gCoinbhinsiún. Tréimhse bhailíochta shínte na ndeimhnithe, is tréimhse í atá i bhfeidhm cheana ón 30 Meitheamh 2020 i reachtaíocht chustaim an Aontais.

               Na forálacha a ghabhann le cur chun feidhme an Phrótacail maidir le hÉirinn/Tuaisceart Éireann, is forálacha iad a thiocfaidh i bhfeidhm ón uair a bheidh deireadh le feidhm Chód Custaim an Aontais ar an Ríocht Aontaithe agus laistigh den Ríocht Aontaithe, Tuaisceart Éireann as an áireamh, áit a mbeidh Cód Custaim an Aontais i bhfeidhm fós tar éis an dáta sin, agus tar éis don Ríocht Aontaithe teacht chun aontachais sa Choinbhinsiún ina Pháirtí Conarthach ar leithligh.

               I gcomhréir le hAirteagal 15(3) den Choinbhinsiún, is leis na Páirtithe Conarthacha cinntí lena leasaítear an Coinbhinsiún a chur i bhfeidhm, rud a dhéanfaidh siad i gcomhréir lena gcuid reachtaíochta féin.

               3.An seasamh a ghlacfar thar ceann an Aontais

                  Is é seasamh a moltar a ghlacadh thar ceann an Aontais Iarscríbhinní I agus III den Choinbhinsiún a leasú ar mhaithe lena dtabhairt i gcomhréir leis an méid a leanas:

                  ·Dlí custaim an Aontais, an dlí lena rialaítear socruithe idirthurais an Aontais, agus go mór mór Airteagal 311 arna leasú den Ghníomh Cur Chun Feidhme, airteagal lena leagtar síos an t‑iarratas chun aisghabháil na bhfiach custaim a aistriú, mar aon le Iarscríbhinn 72-04 den Ghníomh Cur Chun Feidhme, maidir le bailíocht na ndeimhnithe ráthaíochta is cuimsitheach ar páipéar agus na ndeimhnithe tarscaoilte ráthaíochta a úsáidtear i nós imeachta an leanúnachais gnó;

                  ·cur i bhfeidhm an Phrótacail maidir le hÉirinn/Tuaisceart Éireann agus, go mór mór, le hidirdhealú a chur i gcás idir an Ríocht Aontaithe agus Tuaisceart Éireann, i gcás inarb infheidhme.

               An seasamh atá á mholadh, is seasamh é atá comhsheasmhach leis an gcomhbheartas tráchtála.

               Ach ailíniú iomlán an Choinbhinsiúin a áirithiú le reachtaíocht reatha an Aontais, agus dá bharr sin dálaí aonfhoirmeacha a chruthú, dálaí le cur chun feidhme comhsheasmhach a dhéanamh ar na forálacha a bhaineann le nós imeachta idirthurais an Aontais agus le nós imeachta an chomhbheartais earraí atá faoi bhealach, is é toradh a bheadh ar na leasuithe atá á moladh tairbhe is suntasach agus tairbhe is follas don trádálaí agus do lucht riaracháin custaim araon.

               4.Bunús dlí

               4.1.Bunús dlí nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, cé is moite de ghníomhartha lena bhforlíonfar nó lena leasófar creat institiúideach an chomhaontaithe.’

               Ordaíonn Airteagal 15(3) den Choinbhinsiún don Chomhchoiste AE-CTC leasuithe ar Fhoscríbhinní an Choinbhinsiúin a leasú de bhíthin cinntí.

               4.1.2.Cur i bhfeidhm maidir leis an gcás seo

               Is éard atá sa Chomhchoiste comhlacht arna bhunú faoi chomhaontú eadhon an Coinbhinsiún um nós imeachta coiteann idirthurais.

               Is éard atá sa chinneadh a iarrtar ar an gComhchoiste a ghlacadh gníomh a bhfuil éifeachtaí dlíthiúla aige. An gníomh atá beartaithe, beidh sé ceangailteach faoin dlí idirnáisiúnta i gcomhréir le hAirteagail 15(3) agus 20 den Chomhaontú.

               Leis an ngníomh atá beartaithe ní fhorlíontar ná ní leasaítear creat institiúideach an Choinbhinsiúin.

               Dá bhrí sin, is é Airteagal 218(9) CFAE an bunús dlí nós imeachta maidir leis an gcinneadh atá á bheartú.

               4.2.Bunús substaintiúil dlí

               4.2.1.Na prionsabail

               An bunús substaintiúil dlí atá le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm leis an ngníomh atá beartaithe nó má tá dhá chuid de ann agus más féidir ceann de na haidhmeanna nó de na codanna sin a shainaithint mar phríomhaidhm nó príomhchuid agus an ceann eile mar aidhm teagmhasach nó cuid theagmhasach, ní mór an cinneadh faoi Airteagal 218(9) CFAE a bhunú ar bhunús substaintiúil dlí aonair, is é sin an bunús dlí a éilítear faoin bpríomhaidhm nó faoin bpríomhchuid.

               4.2.2.Cur i bhfeidhm maidir leis an gcás seo

               Príomhchuspóir agus inneachar an ghnímh atá á bheartú, is leis an gcuspóir seo a leanas a bhaineann siad: nós imeachta éifeachtach le hearraí a chur thar teorainn. Baineann príomhchuspóir agus príomhábhar an ghnímh atá beartaithe leis an gcomhbheartas tráchtála.

               Dá bhrí sin, is é Airteagal 207 CFAE bunús dlí substainteach an chinnidh atá á mholadh.

               4.3.Conclúid

               Ba cheart Airteagal 207 CFAE a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ós rud é go leasófar an Coinbhinsiún gona Fhoscríbhinní le gníomh ón gComhchoiste, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0002 (NLE)

               Togra le haghaidh

               CINNEADH ÓN gCOMHAIRLE

               faoin seasamh atá le glacadh thar ceann an Aontais Eorpaigh sa Chomhchoiste AE- CTC a bunaíodh faoi Choinbhinsiún an 20 Bealtaine 1987 i ndáil le nós imeachta coiteann idirthurais maidir le leasuithe ar an gCoinbhinsiún sin

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207, i gcomhar le hAirteagal 218(9) de,

               Ag féachaint don togra ón gCoimisiún Eorpach, De bharr an mhéid seo a leanas,

               De bharr an mhéid seo a leanas:

               (1)An Coinbhinsiún ar nós imeachta
                  12
                coiteann idirthuras (‘an Coinbhinsiún’), is amhlaidh a tugadh i gcrích é idir Comhphobal Eacnamaíochta na hEorpa, Poblacht na hOstaire, Poblacht na Fionlainne, Poblacht na hÍoslainne, Ríocht na hIorua, Ríocht na Sualainne agus Cónaidhm na hEilvéise an 20 Bealtaine 1987, agus is ar an 1 Eanáir 1988 a tháinig sé i bhfeidhm.

               (2)De bhun Airteagal 15(3)(a) den Choinbhinsiún, is féidir leis an gComhchoiste a socraíodh faoin gCoinbhinsiún sin leasuithe ar Fhoscríbhinní a ghlacadh, agus is trí bhíthin cinntí a dhéanann sé sin.

               (3)I dtús 2021, tá an Comhchoiste, le cinneadh a ghlacadh faoi leasú ar Fhoscríbhinní I agus III den Choinbhinsiún.

               (4)Is iomchuí an seasamh atá le glacadh thar ceann an Aontais sa Chomhchoiste a leagan síos ós rud é go mbeidh an cinneadh lena leasófar Foscríbhinní I agus III den Choinbhinsiún ceangailteach ar an Aontas.

               (5)Tá leasú déanta ar Airteagal 311 de Rialachán Cur Chun Feidhme an Choimisiúin (AE) 2015/2447
                  13
                (an Gníomh Cur Chun Feidhme), airteagal ina leagtar síos an iarraidh le haisghabháil na bhfiach custaim a aistriú
                  14
               . De réir na míreanna nua (3) agus (4), sa chás fianaise a bheith faighte ag údarás custaim tíre atá ag plé le hoibríocht idirthurais, fianaise gur ar a críocha féin a tharla na himeachtaí ba chúis leis na fiacha, ba cheart don údarás sin a iarraidh ar an tír imeachta freagracht thosú na haisghabhála a aistriú chuici féin. Is éard ba cheart don tír imeachta a dheimhniú laistigh de thréimhse áirithe an bhfuil inniúlacht thosú na haisghabhála á haistriú aici chuig an údarás custaim iarratasóra nó nach bhfuil. Dá bhrí sin, Airteagal 50 d’Fhoscríbhinn I a ghabhann leis an gCoinbhinsiún, airteagal is macasamhail d’Airteagal 311 den Ghníomh Cur Chun Feidhme, is airteagal sin ba cheart a leasú dá réir sin.

               (6)Leasaíodh Iarscríbhinn 72-04 den Gníomh Cur chun Feidhme ina bhfuil cur síos ar an nós imeachta leanúnachais ghnó i gcomhair idirthurais san Aontas
                  15
               . Ionas gur mó solúbthacht a bheidh i nós imeachta an leanúnachais ghnó idirthurais, agus ar mhaithe leis na foirmiúlachta a bhíonn ar na húdaráis custam a laghdú, sin agus na costais a thabhaíonn siad, cuireadh síneadh le bailíocht na ndeimhnithe is cuimsitheach ar páipéar mar aon leis na deimhnithe ráthaíochta tarscaoilte. Dá bhí sin, ba cheart Airteagal 79 d’Fhoscríbhinn I den Choinbhinsiún a leasú dá réir sin, mar aon le Pointe 19.3., Caibidil III, Foscríbhinn II d’Iarscríbhinn I den Choinbhinsiún, áit a bhfuil athrú ar a bhfuil i bhFoscríbhinn 72-04, pointe 19.3, Caibidil III den Ghníomh Cur Chun Feidhme.

               (7)Nuair nach mbeidh feidhm feasta le Cód Custaim an Aontais ar an Ríocht Aontaithe ná laistigh den Ríocht Aontaithe, Tuaisceart Éireann as an áireamh, is ina Pháirtí
                  16
                Conarthach ar leith a dhéanfar an Ríocht Aontaithe a aontú leis an gCoinbhinsiún, agus beidh feidhm le Prótacal na hÉireann/Thuaisceart Éireann, prótacal atá i gceangal leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal
                  17
                Eorpach don Fhuinneamh Adamhach. Tá tagairtí sa Choinbhinsiún do Bhallstáit AE, do thíortha comhchoiteann idirthurais, agus do chód gach tíre faoi seach. Dá bhrí sin, is den riachtanas na hathruithe cuí a chur ar Fhoscríbhinn III den Choinbhinsiún lena chur i dtásc gur tír chomhchoiteann idirthurais í an Ríocht Aontaithe, agus go bhfuil feidhm ag Cód Custaim an Aontais i dTuaisceart Éireann, go mór mór i leith bhforálacha ráthaíochta,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais, bíodh sin ag an 33ú cruinniú a bheidh ag an gComhchoiste, nó ag cruinniú eile dá chuid lá is faide anonn, sin nó trí bhíthin nós imeachta scríofa i dtaca le leasuithe ar Fhoscríbhinní an Choinbhinsiúin, is seasamh é a bheidh bunaithe ar an dréachtchinneadh den Chomhchoiste atá i gceangal leis an gCinneadh seo.

               Féadfaidh ionadaithe an Aontais laistigh den Chomhchoiste mionathruithe ar an dréachtchinneadh ón gComhchoiste a aontú, gan Cinneadh eile ón gComhairle.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Na tíortha comhchoiteann idirthurais

                     (2)

                        IO L 226, 13.8.1987, lch. 2

                     (3)

                        Airteagail 226 agus 227 de Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais (IO L 269, 10.10.2013, lch. 1)

                     (4)

                        Gan agóid a dhéanamh do cheachtar de na Páirtithe Conarthacha.

                     (5)

                        Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais (IO L 269, 10.10.2013, lch. 1)

                     (6)

                        IO L 29, 31.1.2020, lch. 7

                     (7)

                        Rialachán Cur Chun Feidhme (AE) 2015/2447 ón gCoimisiún an 24 Samhain 2015 lena leagtar síos rialacha mionsonraithe chun forálacha áirithe de Rialachán (AE) Uimh. 952/2013 ó Pharlaimint na hEorpa agus ón gComhairle lena leagtar síos Cód Custaim an Aontais a chur chun feidhme. (IO L 343, 29.12.2015, lch. 558)

                     (8)

                        Rialachán Cur Chun Feidhme (AE) 2019/1394 ón gCoimisiún an 10 Meán Fómhair 2019 lena leasaítear agus lena gceartaítear Rialachán Cur Chun Feidhme (AE) 2015/2447 i dtaca le rialacha áirithe i leith faireachas agus saoradh ón tsaorghluaiseacht agus ón dul amach as limistéar custaim an Aontais (IO L 234, 11.9.2019, lch. 1)

                     (9)

                        Rialachán Cur Chun Feidhme (AE) 2020/893 ón gCoimisiún an 29 Meitheamh 2020 lena leasaítear Rialachán Cur Chun Feidhme (AE) 2015/2447 lena leagtar síos rialacha mionsonraithe chun forálacha áirithe de Rialachán (AE) Uimh. 952/2013 ó Pharlaimint na hEorpa agus ón gComhairle lena leagtar síos Cód Custaim an Aontais a chur chun feidhme. (IO L 206, 30.06.2020, lch. 8)

                     (10)

                        Cinneadh Uimh. 1/2018 den Chomhchoiste AE-CTC an 4 Nollaig 2018 maidir le cuireadh don Ríocht Aontaithe a theacht chun aontachais sa Choinbhinsiún ar nós imeachta comhchoiteann idirthurais [2018/1987] (IO L 317, 14.12.2018, lch. 47)

                     (11)

                        IO L 29, 31.1.2020, lch. 102

                     (12)

                        IO L 226, 13.8.1987, lch. 2.

                     (13)

                        Rialachán Cur Chun Feidhme (AE) 2015/2447 ón gCoimisiún an 24 Samhain 2015 lena leagtar síos rialacha mionsonraithe chun forálacha áirithe de Rialachán (AE) Uimh. 952/2013 ó Pharlaimint na hEorpa agus ón gComhairle lena leagtar síos Cód Custaim an Aontais a chur chun feidhme. (IO L 343, 29.12.2015, lch. 558)

                     (14)

                        Rialachán Cur Chun Feidhme (AE) 2019/1394 ón gCoimisiún an 10 Meán Fómhair 2019 lena leasaítear agus lena gceartaítear Rialachán Cur Chun Feidhme (AE) 2015/2447 i dtaca le rialacha áirithe i leith faireachas agus saoradh ón tsaorghluaiseacht agus ón dul amach as limistéar custaim an Aontais (IO L 234, 11.9.2019, lch. 1)

                     (15)

                        Rialachán Cur Chun Feidhme (AE) 2020/893 ón gCoimisiún an 29 Meitheamh 2020 lena leasaítear Rialachán Cur Chun Feidhme (AE) 2015/2447 lena leagtar síos rialacha mionsonraithe chun forálacha áirithe de Rialachán (AE) Uimh. 952/2013 ó Pharlaimint na hEorpa agus ón gComhairle lena leagtar síos Cód Custaim an Aontais a chur chun feidhme. (IO L 206, 30.06.2020, lch. 8)

                     (16)

                        Cinneadh Uimh. 1/2018 den Chomhchoiste AE-CTC an 4 Nollaig 2018 maidir le cuireadh don Ríocht Aontaithe a theacht chun aontachais sa Choinbhinsiún ar nós imeachta comhchoiteann idirthurais [2018/1987] (IO L 317, 14.12.2018, lch. 47)

                     (17)

                        IO L 29, 31.1.2020, lch. 102

    ---documentbreak---

               AN COIMISIÚN EORPACH
            An Bhruiséil,13.1.2021
            COM(2021) 6 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            faoin seasamh atá le glacadh thar ceann an Aontais Eorpaigh sa Chomhchoiste AE- CTC a bunaíodh faoi Choinbhinsiún an 20 Bealtaine 1987 i ndáil le nós imeachta coiteann idirthurais maidir le leasuithe ar an gCoinbhinsiún sin

               DRÉACHT
                  Cinneadh Uimh.       /2021 den Chomhchoiste AE-CTC a bunaíodh le Coinbhinsiún an 20 Bealtaine 1987 maidir le nós imeachta coiteann idirthurais
                  an …2021
                  lena leasaítear Foscríbhinní I agus III den Choinbhinsiún sin

               COMHCHOISTE AE-CTC

               Ag féachaint do Choinbhinsiún an 20 Bealtaine 1987 maidir le nós imeachta coiteann idirthurais, agus go háirithe Airteagal 15(3) de,

               De bharr an mhéid seo a leanas:

               (1)De bhun litir (a) d’Airteagal 15(3) de Choinbhinsiún an 20 Bealtaine 1987 maidir le nós imeachta coiteann idirthurais
                  1
                (‘an Coinbhinsiún’), tá an Comhchoiste arna bhunú leis an gCoinbhinsiún le leasuithe a ghlacadh trí bhíthin cinntí ar na Foscríbhinní atá sa gCoinbhinsiún.

               (2)Leasaíodh Airteagal 311 de Rialachán Cur Chun Feidhme (AE) 2015/2447
                  2
                ón gCoimisiún lena leagtar síos an iarraidh ar aistriú aisghabháil na bhfiach custaim
                  3
               . De réir na míreanna nua (3) agus (4), sa chás fianaise a bheith faighte ag údarás custaim tíre atá ag plé le hoibríocht idirthurais, fianaise gur ar a críocha féin a tharla na himeachtaí ba chúis leis na fiacha, ba cheart don údarás sin a iarraidh ar an tír imeachta freagracht thosú na haisghabhála a aistriú chuici féin. Is éard ba cheart don tír imeachta a dheimhniú laistigh de thréimhse áirithe an bhfuil inniúlacht thosú na haisghabhála á haistriú aici chuig an údarás custaim iarratasóra nó nach bhfuil. Dá bhrí sin, ba cheart Airteagal 50 d’Iarscríbhinn I den Choinbhinsiún a leasú dá réir sin, airteagal ina bhfuil athrá ar na forálacha atá in Airteagal 311 de Rialachán Cur Chun Feidhme (AE) 2015/2447 ón gCoimisiún.

               (3)Iarscríbhinn 72-04 de Rialachán (AE) Cur chun Feidhme 2015/2447 ón gCoimisiún, iarscríbhinn ina bhfuil cur síos ar nós imeachta an leanúnachais ghnó, tá leasú
                  4
                déanta air feasta agus is infheidhme dó ón 30 Meitheamh 2020. De réir an phointe leasaithe 19.3, Caibidil III, bailíocht na ndeimhnithe ráthaíochta is cuimsitheach ar páipéar mar aon le bailíocht na ndeimhnithe díolúine dá bhforáiltear in Iarscríbhinn 72-04 le Rialachán Cur chun Feidhme (AE) 2015/2447, tá síneadh orthu feasta le breis solúbthachta a cheadú i nós imeachta an leanúnachais ghnó idirthurais agus le laghdú a chur ar na foirmiúlachtaí atá ar na húdaráis custam agus ar na costais a thabhaíonn siad. Dá bhrí sin, ba cheart Airteagal 79 d’Fhoscríbhinn I den Choinbhinsiún a leasú dá réir sin, mar aon le Pointe 19.3., Caibidil III, Foscríbhinn II d’Iarscríbhinn I den Choinbhinsiún, áit a bhfuil athrú ar a bhfuil i bhFoscríbhinn 72-04, pointe 19.3, Caibidil III den Rialachán Cur Chun Feidhme thuasluaite. Ba cheart gur ón 30 Meitheamh 2020 a bheadh feidhm leis an leasú seo freisin le comhionannas na gcoinníoll a dheonú do na ráthóirí faoi reachtaíocht custaim an Aontais agus faoin gCoinbhinsiún.

               (4)Na foirmeacha le haghaidh ghealltanas na ráthóirí, is in Iarscríbhinní C1, C2, C4, C5 agus C6 d’Fhoscríbhinn III den Choinbhinsiún a leagtar amach iad. Is éard a liostaítear sna foirmeacha sin Ballstáit an Aontais maille leis na Páirtithe Conarthacha eile sa Choinbhinsiún. Cinneadh Uimh. 2/2018
                  5
                de Chomhchoiste AE-CTC, is ann a scriostar na tagairtí don Ríocht Aontaithe mar Bhallstát den Aontas, agus is ann a chuirtear isteach tagairt don Ríocht Aontaithe mar thír chomhchoiteann idirthurais ón dáta ar a dtiocfaidh aontachas na Ríochta Aontaithe mar Pháirtí Conarthach ar leithligh i bhfeidhm. Mar sin féin, mar aon leis sin, d’iarmhairt ar chur i bhfeidhm an Phrótacail maidir le hÉirinn/Tuaisceart Éireann
                  6
               , i gcás oibríochtaí iompair AE, ba cheart Tuaisceart Éireann a liostú ar bhealach a chuireann i dtásc nach mór aon ráthaíocht atá bailí i mBallstáit an Aontais a bheith bailí i dTuaisceart Éireann chomh maith.

               (5)D’iarmhairt ar chur i bhfeidhm an Phrótacail maidir le hÉirinn/Tuaisceart Éireann, agus i gcomhréir le hAirteagal 5(2) de Rialachán (CE) Uimh. 471/2009
                  7
               , tugadh isteach
                  8
                cód nua ‘XI’ le hidirdhealú a dhéanamh idir an Ríocht Aontaithe agus Tuaisceart Éireann. Ba cheart úsáid na gcód tíre faoi mar a shainítear in Iarscríbhinn A2 agus Iarscríbhinn B1 d’Fhoscríbhinn III den Choinbhinsiún a leasú dá réir.

               (6)Ionas gur féidir ceartchur i bhfeidhm an chóid nua ‘XI’ a áirithiú, ba cheart gur d’Iarscríbhinn A2 nó Iarscríbhinn B1 d’Fhoscríbhinn III den Choinbhinsiún a thagródh na tásca uile sa Choinbhinsiún a bhaineann le húsáid na gcód tíre.

               (7)Is é an 1 Eanáir 2021 dáta theacht i bhfeidhm do Chinneadh Uimh. 2/2018 de Chomhchoiste AE-CTC tar éis teacht i bhfeidhm ar an 4 Nollaig 2019
                  9
                do Chinneadh Uimh. 1/2019. De Chinneadh Uimh. 1/2019, tugadh isteach an t‑ainm nua ‘Poblacht na Macadóine Thuaidh’ ar na foirmeacha le haghaidh ghealltanais na ráthóirí faoi mar a leagtar amach iad in Iarscríbhinní C1, C2, C4, C5 agus C6 i bhFoscríbhinn III den Choinbhinsiún, ach maidir le cinneadh Uimh. 2/2018 is leis a tugadh isteach an seanainm ‘Poblacht iar-Iúgslavach na Macadóine’ de dhearmad in Iarscríbhinní C1, C2 agus C4. Dá bhrí sin, ba cheart an t‑ainm nua ‘Poblacht na Macadóine Thuaidh’ a thabhairt slán sna foirmeacha sin.

               Dá bhrí sin, ba cheart an Coinbhinsiún a leasú dá réir sin,

               TAR ÉIS AN CINNEADH SEO A GHLACADH

               Airteagal 1

               (1)Leasaítear Foscríbhinn I a ghabhann leis an gCoinbhinsiún de réir mar a leagtar amach in Iarscríbhinn A a ghabhann leis an gCinneadh seo.

               (2)Leasaítear Foscríbhinn III a ghabhann leis an gCoinbhinsiún de réir mar a leagtar amach in Iarscríbhinn B a ghabhann leis an gCinneadh seo.

               Airteagal 2

               Tiocfaidh an Cinneadh seo i bhfeidhm lá a ghlactha.

               Beidh feidhm ag pointí 2 agus 3 d’Iarscríbhinn A ón 30 Meitheamh 2020.

               Beidh feidhm ag pointí 1 go 4 d’Iarscríbhinn B ón lá a thiocfaidh an Ríocht Aontaithe in aontachas sa Choinbhinsiún ina Pháirtí Conarthach.

               Arna dhéanamh i …...

                     Thar ceann an Chomhchoiste

                     An tUachtarán

               Iarscríbhinn A

               Leasaítear Foscríbhinn I a ghabhann leis an gCoinbhinsiún mar a leanas:

               (1)In Airteagal 50, cuirtear isteach míreanna 3 agus 4 mar a leanas:

               ‘3. Sa chás go bhfaigheann an t‑údarás custaim i dtír atá páirteach in oibríocht idirthurais fianaise roimh an teorainn ama dá dtagraítear in Airteagal 114(2)(a) dul in éag gur ar a críocha féin a tharla na himeachtaí ba chúis leis na fiacha, is éard a dhéanfaidh an t‑údarás sin láithreach bonn agus i gcás ar bith laistigh den teorainn ama sin, iarraidh a bhfuil bonn cirt léi a sheoladh chuig an tír imeachta leis an bhfreagracht i leith thosú na haisghabhála a aistriú chuig an údarás custaim iarrthach.

               4. Admhóidh údarás custaim na tíre imeachta go bhfuarthas an iarraidh a rinneadh i gcomhréir le hAirteagal 3, agus cuirfidh sé in iúl don údarás custaim iarrthach, laistigh de 28 lá ón dáta ar ar cuireadh an iarraidh, an bhfuil sé toilteanach géilleadh don iarraidh agus an fhreagracht i leith thosú na haisghabhála a aistriú chuig an údarás iarrthach nó nach bhfuil.’

               (2)In Airteagal 79:

               (a)cuirtear an méid seo a leanas in ionad mhír 2:

               ‘2. An tréimhse bhailíochta atá ag deimhniú ráthaíochta cuimsitheach nó ag deimhniú tarscaoilte ráthaíochta, is tréimhse í nach rachaidh thar cúig bliana. Mar sin féin, féadfaidh oifig custaim na ráthaíochta síneadh a chur leis an tréimhse sin aon uair amháin, síneadh nach rachaidh thar cúig bliana.’

               (b)cuirtear isteach míreanna (3) agus (4) tar éis mír (2):

               ‘3. Le linn don tréimhse inar bailí an deimhnithe, má chuirtear in iúl d’oifig custaim na ráthaíochta, de bharr líon mór athruithe, nach leor a bhfuil de sholéiteacht sa deimhniú, sin agus go bhféadfadh an oifig custaim imeachta é a dhiúltú, déanfaidh oifig custaim na ráthaíochta an deimhniú a dhíbhailíochtú, agus eiseoidh siad deimhniú nua, más iomchuí sin.

               4. Deimhnithe is bailí ar feadh tréimhse dhá bhliain, is deimhnithe iad a bhfanfaidh an bhailíocht iontu. Féadfaidh oifig custaim na ráthaíochta an dara síneadh a chur leis an tréimhse bhailíochta, síneadh nach rachaidh thar cúig bliana.’

               (3)In Iarscríbhinn II, Caibidil III, cuirtear an méid seo a leanas in ionad phointe 19.3:

               ‘19.3 An tréimhse bhailíochta atá ag deimhniú ráthaíochta cuimsitheach nó ag deimhniú tarscaoilte ráthaíochta, is tréimhse í nach rachaidh thar cúig bliana. Mar sin féin, féadfaidh oifig custaim na ráthaíochta síneadh amháin a chur leis an tréimhse sin, síneadh nach rachaidh thar cúig bliana.

               Le linn don tréimhse inar bailí an deimhnithe, má chuirtear in iúl d’oifig custaim na ráthaíochta, de bharr líon mór athruithe, nach leor a bhfuil de sholéiteacht sa deimhniú, sin agus go bhféadfadh an oifig custaim imeachta é a dhiúltú, déanfaidh oifig custaim na ráthaíochta an deimhniú a dhíbhailíochtú, agus eiseoidh siad deimhniú nua, más iomchuí sin.

               Deimhnithe is bailí ar feadh tréimhse dhá bhliain, is deimhnithe iad a bhfanfaidh an bhailíocht iontu. Féadfaidh oifig custaim na ráthaíochta an dara síneadh a chur leis an tréimhse bhailíochta, síneadh nach rachaidh thar cúig bliana.’

               Iarscríbhinn B

               Leasaítear Foscríbhinn III a ghabhann leis an gCoinbhinsiún mar a leanas:

               (1)In Iarscríbhinn AI, Teideal II, Caibidil II, pointe B faoi shonraí na faisnéise sa dearbhú maidir le hidirthuras, an pointe urchair ‘TAGAIRT DON RÁTHAÍOCHT’, cuirtear an méid a leanas in ionad ‘(cód tíre ISO alfa-2)’ in Inneachar Réimse 2:

               ‘(an cód tíre ar fáil in Iarscríbhinn A2)’.

               (1)In Iarscríbhinn A2, pointe 1, cuirtear an abairt seo a leanas isteach:

               ‘Is é XI a úsáidtear le haghaidh Thuaisceart Éireann.’.

               (2)In Iarscríbhinn A4, pointe 1, cuirtear an méid seo a leanas in ionad an téacs ‘(cód tíre ISO alfa-2)’ in Inneachar Réimse 2:

               ‘(an cód tíre ar fáil in Iarscríbhinn A2)’.

               (3)In Iarscríbhinn B1, leasaítear Bosca 51 mar a leanas:

               (a)in ionad an téacs ‘BM
                     an Ríocht Aontaithe’, cuirtear:

               ‘BM
                     an Ríocht Aontaithe (gan Tuaisceart Éireann)’;

               (b)cuirtear an mhír seo a leanas leis an liosta:

               ‘XI
                     Tuaisceart Éireann’.

               (4)Leasaítear pointe 1 d’Iarscríbhinn C1 mar a leanas:

               (a)in ionad an téacs ‘Poblacht iar-Iúgslavach na Macadóine’, cuirtear an téacs ‘Poblacht na Macadóine Thuaidh’;

               (b)cuirtear iarnóta 3a leis an téacs ‘Ríocht Aontaithe na Breataine Móire agus Thuaisceart Éireann3’ roimh iarnóta 3 lena n‑áirítear an téacs seo a leanas:

               ‘De bhun an Phrótacail maidir le hÉirinn/Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach don Fhuinneamh Adamhach , is mar chuid den Aontas Eorpach atá Tuaisceart Éireann le meas chun críoch na ráthaíochta seo. Dá bhrí sin, ráthóir atá bunaithe i limistéar custaim an Aontais Eorpaigh, cuirfidh sé seoladh le haghaidh seirbheála in iúl, nó ceapfaidh sé gníomhaire, i dTuaisceart Éireann más féidir an ráthaíocht a úsáid ann. Mar sin féin má bhailíochtaítear ráthaíocht san Aontas Eorpach agus sa Ríocht Aontaithe i gcomhthéacs na n‑idirthuras comhchoiteann, ba leor aon seoladh amháin le haghaidh seirbheála nó gníomhaire ceaptha sa Ríocht Aontaithe le gach cuid den Ríocht Aontaithe a chumhdach, Tuaisceart Éireann san áireamh.’.

               (5)Leasaítear Iarscríbhinn C2, pointe 1 mar seo a leanas:

               (a)in ionad an téacs ‘Poblacht iar-Iúgslavach na Macadóine’, cuirtear an téacs ‘Poblacht na Macadóine Thuaidh’;

               (b)cuirtear iarnóta 2a leis an téacs ‘Ríocht Aontaithe na Breataine Móire agus Thuaisceart Éireann2a’ lena n‑áirítear an téacs seo a leanas:

               ‘De bhun an Phrótacail maidir le hÉirinn/Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach don Fhuinneamh Adamhach, is mar chuid den Aontas Eorpach atá Tuaisceart Éireann le meas chun críoch na ráthaíochta seo. Dá bhrí sin, ráthóir atá bunaithe i limistéar custaim an Aontais Eorpaigh, cuirfidh sé seoladh le haghaidh seirbheála in iúl, nó ceapfaidh sé gníomhaire, i dTuaisceart Éireann más féidir an ráthaíocht a úsáid ann. Mar sin féin má bhailíochtaítear ráthaíocht san Aontas Eorpach agus sa Ríocht Aontaithe i gcomhthéacs na n‑idirthuras comhchoiteann, ba leor aon seoladh amháin le haghaidh seirbheála nó gníomhaire ceaptha sa Ríocht Aontaithe le gach cuid den Ríocht Aontaithe a chumhdach, Tuaisceart Éireann san áireamh.’.

               (6)Leasaítear Iarscríbhinn C4, pointe 1 mar seo a leanas:

               (a)in ionad an téacs ‘Poblacht iar-Iúgslavach na Macadóine’, cuirtear an téacs ‘Poblacht na Macadóine Thuaidh’;

               (b)cuirtear iarnóta 3a leis an téacs ‘Ríocht Aontaithe na Breataine Móire agus Thuaisceart Éireann 3’ roimh iarnóta 3 lena n‑áirítear an téacs seo a leanas:

               ‘De bhun an Phrótacail maidir le hÉirinn/Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach don Fhuinneamh Adamhach, is mar chuid den Aontas Eorpach atá Tuaisceart Éireann le meas chun críoch na ráthaíochta seo. Dá bhrí sin, ráthóir atá bunaithe i limistéar custaim an Aontais Eorpaigh, cuirfidh sé seoladh le haghaidh seirbheála in iúl, nó ceapfaidh sé gníomhaire, i dTuaisceart Éireann más féidir an ráthaíocht a úsáid ann. Mar sin féin má bhailíochtaítear ráthaíocht san Aontas Eorpach agus sa Ríocht Aontaithe i gcomhthéacs na n‑idirthuras comhchoiteann, ba leor aon seoladh amháin le haghaidh seirbheála nó gníomhaire ceaptha sa Ríocht Aontaithe le gach cuid den Ríocht Aontaithe a chumhdach, Tuaisceart Éireann san áireamh.’.

               (7)In Iarscríbhinn C5, leasaítear ró 7 mar a leanas:

               (1)cuirtear fonóta (**) leis an téacs ‘an Ríocht Aontaithe (**)’ lena n‑áirítear an téacs seo a leanas:

               (2)‘(**) De bhun an Phrótacail maidir le hÉirinn/Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach don Fhuinneamh Adamhach ,is mar chuid den Aontas Eorpach ba cheart Tuaisceart Éireann a mheas chun críoch na ráthaíochta seo.’.

               (8)In Iarscríbhinn C6, leasaítear ró 6 mar a leanas:

               (1)cuirtear fonóta (**) leis an téacs ‘an Ríocht Aontaithe (**)’ lena n‑áirítear an téacs seo a leanas:

               (2)‘(**) De bhun an Phrótacail maidir le hÉirinn/Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach don Fhuinneamh Adamhach , is mar chuid den Aontas Eorpach ba cheart Tuaisceart Éireann a mheas chun críoch na ráthaíochta seo. ‘.

                     (1)

                        IO L 226, 13.8.1987, lch. 2

                     (2)

                        Rialachán Cur Chun Feidhme (AE) 2015/2447 ón gCoimisiún an 24 Samhain 2015 lena leagtar síos rialacha mionsonraithe chun forálacha áirithe de Rialachán (AE) Uimh. 952/2013 ó Pharlaimint na hEorpa agus ón gComhairle lena leagtar síos Cód Custaim an Aontais a chur chun feidhme. (IO L 343, 29.12.2015, lch. 558)

                     (3)

                        Rialachán Cur Chun Feidhme (AE) 2019/1394 ón gCoimisiún an 10 Meán Fómhair 2019 lena leasaítear agus lena gceartaítear Rialachán Cur Chun Feidhme (AE) 2015/2447 i dtaca le rialacha áirithe i leith faireachas agus saoradh ón tsaorghluaiseacht agus ón dul amach as limistéar custaim an Aontais (IO L 234, 11.9.2019, lch. 1)

                     (4)

                        Rialachán Cur Chun Feidhme (AE) 2020/893 ón gCoimisiún an 29 Meitheamh 2020 lena leasaítear Rialachán Cur Chun Feidhme (AE) 2015/2447 lena leagtar síos rialacha mionsonraithe chun forálacha áirithe de Rialachán (AE) Uimh. 952/2013 ó Pharlaimint na hEorpa agus ón gComhairle lena leagtar síos Cód Custaim an Aontais a chur chun feidhme. (IO L 206, 30.06.2020, lch. 8)

                     (5)

                        IO L 317, 14.12.2018, lch. 48

                     (6)

                        An Prótacal maidir le hÉirinn/Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach don Fhuinneamh Adamhach, IO L 29, 31.1.2020, lch. 102

                     (7)

                        Rialachán (CE) Uimh. 471/2009 ó Pharlaimint na hEorpa agus ón gComhairle an 6 Bealtaine 2009 maidir le staidreamh Comhphobail a bhaineann le trádáil eachtrach le tíortha nach Ballstáit iad agus lena n‑aisghairtear Rialachán (CE) Uimh. 1172/95 ón gComhairle IO L 152, 16.6.2009, lch. 23

                     (8)

                        Rialachán (AE) Cur chun Feidhme 2020/1470 ón gCoimisiún an 12 Deireadh Fómhair faoi ainmníocht na dtíortha agus na gcríoch le haghaidh na staitisticí Eorpacha i leith trádáil earraí agus ar an scagadh geografach ar staitisticí gnó nach iad (IO L 334, 13.10.2020, lch. 2)

                     (9)

                        IO L 103, 3.4.2020, lch. 47


               AN COIMISIÚN EORPACH
            An Bhruiséil,27.1.2021
            COM(2021) 27 final
            2021/0014(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais sa Choiste um Thrádáil a mhéid a bhaineann leis an leasú ar Fhoscríbhinn 1 d’Iarscríbhinn XII (Soláthar Rialtais) a ghabhann leis an gComhaontú Trádála idir an tAontas Eorpach agus a Bhallstáit, de pháirt amháin, agus an Cholóim, Eacuadór agus Peiriú, den pháirt eile

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gCoiste um Thrádáil an Chomhaontaithe Trádála idir an tAontas Eorpach agus a Bhallstáit, de pháirt amháin, agus an Cholóim, Eacuadór agus Peiriú, den pháirt eile (“an Comhaontú Trádála”), agus go háirithe Airteagal 191 de.

               Leagtar síos in Airteagal 191 den Chomhaontú Trádála na nósanna imeachta lena bhféadfadh Páirtí a chumhdach soláthair faoi Theideal VI den Chomhaontú Trádála a mhodhnú nó a leasú.

               I bhForoinn 1 (‘Eintitis rialtais láir’) de Roinn A d’Fhoscríbhinn 1 d’Iarscríbhinn XII (Soláthar Rialtais) a ghabhann leis an gComhaontú Trádála sonraítear eintitis rialtas láir na Colóime a gcumhdaítear a soláthar faoi Theideal VI.

               Ag cruinniú den fhochoiste um Sholáthar Rialtais an 17 Deireadh Fómhair 2019 a reáchtáladh in Bogotá, chuir an Cholóim in iúl don Aontas go raibh sé ar intinn aici liosta na n‑eintiteas soláthair ar an leibhéal lárnach a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad a bhaineann leis an leibhéal feidhmiúcháin. Tráth a tugadh an chaibidlíocht don Chomhaontú Trádála idir an tAontas agus an Cholóim i gcrích in 2010, is eintitis soláthair ar leibhéal na n‑airí a bhí ag feidhmiú na n‑inniúlachtaí a fheidhmíonn na gníomhaireachtaí sin faoi láthair. Níl na gníomhaireachtaí sin ar liosta na n‑eintiteas soláthair ar an leibhéal lárnach i gcumhdach na Colóime faoi láthair.

               D’aontaigh an tAontas agus an Cholóim Foroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála a mhodhnú. Tá an tAontas agus an Cholóim d’aon tuairim nár cheart coigeartuithe cúiteacha a éileamh de bharr an nuashonraithe sin ós rud é gur mionleasú é faoi Airteagal 191(2) den Chomhaontú Trádála.

               Maidir leis an gcinneadh modhnú a dhéanamh ar Fhoroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála, is féidir leis an Aontas agus leis an gColóim (‘Tír Shínithe na nAindéas lena mbaineann’) an cinneadh sin a ghlacadh sa Choiste um Thrádáil arna bhunú leis an gComhaontú Trádála, de bhun mhír 3 d’Airteagal 14 den Chomhaontú Trádála i gcomhar le mír 4 d’Airteagal 12 toisc go mbaineann sé go heisiach leis an gcaidreamh déthaobhach eatarthu.

               2.Comhthéacs an togra

               2.1.An Comhaontú Trádála

               Is é is aidhm don Chomhaontú Trádála margaí a oscailt agus cobhsaíocht an chaidrimh trádála idir an tAontas Eorpach agus a Bhallstáit agus an Cholóim, Eacuadór agus Peiriú a mhéadú.

               Ar príomhchuspóirí an Chomhaontaithe Trádála tá oscailt éifeachtach chómhalartach mhargaí soláthair rialtais na bPáirtithe. Tá dhá chuspóir ag Teideal VI den Chomhaontú Trádála maidir le soláthar rialtais: smachta soláthair a shocrú a bhfuil sé d’aidhm leo a áirithiú go dtabharfar conarthaí poiblí i gcrích ar dhóigh thrédhearcach éifeachtúil agus neamh‑idirdhealaitheach agus go n‑osclófar margaí soláthair go cómhalartach le haghaidh tairgeoirí, earraí agus seirbhísí ón bPáirtí eile. I bhfianaise an mhéid sin, maidir le rochtain fhrithpháirteach ar thairiscintí a chéile dá sainítear i gcumhdach na caibidle maidir le soláthar rialtais, rinne an tAontas agus an Cholóim sin a chaibidliú go déthaobhach. Maidir leis na rialacha nós imeachta agus substainteacha a caibidlíodh, sainítear i gcumhdach na caibidle maidir le soláthar rialtais cé na soláthair a bhfuil feidhm acu ina leith.

               Tá an tAontas agus an Cholóim d’aon tuairim gur cheart liosta na n‑eintiteas soláthair ar leibhéal lárnach na Colóime a nuashonrú agus na sé ghníomhaireacht sin a chur leis an liosta mar a leagtar amach sa Chinneadh seo.

               Dá réir sin, chomhaontaigh an tAontas agus an Cholóim Foroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála a mhodhnú gan coigeartú cúiteach, ós rud é gur mionleasú é faoi Airteagal 191(2) den Chomhaontú Trádála.

               2.2.An Coiste um Thrádáil

               Leis an gCoiste um Thrádáil a bunaíodh faoi Airteagal 12 den Chomhaontú Trádála déantar feidhmiú an Chomhaontaithe Trádála agus cur i bhfeidhm ceart a fhorálacha a mhaoirsiú agus a éascú; déantar meastóireacht ar thoradh chur i bhfeidhm an Chomhaontaithe Trádála, go háirithe forbairt an chaidrimh trádála agus eacnamaíoch idir na Páirtithe; déantar obair gach sainchomhlachta a bunaíodh faoin gComhaontú Trádála a mhaoirsiú agus moltar aon ghníomhaíocht is gá; déantar aon chinneadh maidir le haon ábhar a gcuireann na sainchomhlachtaí faoina bhráid a mheas agus a ghlacadh; agus glactar a rialacha nós imeachta féin chomh maith lena sceideal cruinnithe agus clár oibre dá chruinnithe. Is de chomhthoil a ghlacann an Coiste um Thrádáil a chinntí. Is i gceangal ar na Páirtithe atá na cinntí a ghlactar agus déanann siad na bearta uile is gá lena gcur chun feidhme. Sna cásanna dá dtagraítear i mír 4 d’Airteagal 12 den Chomhaontú Trádála, glacfaidh an tAontas agus Tír Shínithe na nAindéas lena mbaineann aon chinneadh agus ní bheidh éifeacht leis ach amháin idir na Páirtithe sin, ar choinníoll nach ndéanfaidh na cinntí sin difear do chearta agus d’oibleagáidí Tíre sínithe eile den Aindéas (Airteagal 14 mír 3).

               2.3.An gníomh den Choiste um Thrádáil atá beartaithe

               Ag an 6ú cruinniú den Fhochoiste um Sholáthar Rialtais an 17 Deireadh Fómhair 2019 a bhí ar siúl in Bogotá, chuir an Cholóim in iúl don Aontas go raibh sé ar intinn aici liosta na n‑eintiteas soláthair ar an leibhéal lárnach a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad leis an leibhéal feidhmiúcháin.

               Is é is cuspóir don ghníomh atá beartaithe modhnú a dhéanamh ar Fhoroinn 1 (‘Eintitis rialtais láir’) de Roinn A d’Fhoscríbhinn 1 d’Iarscríbhinn XII (‘Soláthar Rialtais’) a ghabhann leis an gComhaontú Trádála ina sonraítear eintitis rialtas láir na Colóime a chumhdaítear faoi Theideal VI.

               Leis an modhnú atá beartaithe déanfar liosta na n‑eintiteas soláthair ar an leibhéal lárnach a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad a bhaineann leis an leibhéal feidhmiúcháin.

               Beidh an gníomh atá beartaithe ina cheangal ar na Páirtithe i gcomhréir le mír 2 d’Airteagal 14 den Chomhaontú Trádála, lena bhforáiltear: ‘Is i gceangal ar na Páirtithe a bheidh na cinntí a ghlacfaidh an Coiste um Thrádáil agus déanfaidh siad na bearta uile is gá lena gcur chun feidhme.’

               3.An seasamh a ghlacfar thar ceann an Aontais

               Iarrtar ar an gComhairle an cinneadh a ghlacadh lena mbunaítear an seasamh atá le glacadh, thar ceann an Aontais Eorpaigh maidir le dréachtchinneadh ó Choiste um Thrádáil an Aontais Eorpaigh‑na Colóime‑Pheiriú lena modhnaítear Foroinn 1 (‘Eintitis rialtais láir’) de Roinn A d’Fhoscríbhinn 1 d’Iarscríbhinn XII (‘Soláthar Rialtais’) a ghabhann leis an gComhaontú Trádála ina sonraítear eintitis rialtas láir na Colóime a chumhdaítear faoi Theideal VI.

               Is i gcomhréir leis an Dréachtchinneadh ón gCoiste um Thrádáil atá i gceangal leis an gCinneadh seo a bheidh an seasamh atá le glacadh thar ceann an Aontais Eorpaigh i ndáil leis an leasú atá beartaithe.

               Is é is aidhm don leasú sin liosta na n‑eintiteas soláthair ar an leibhéal lárnach a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad a bhaineann leis an leibhéal feidhmiúcháin. Tráth a tugadh an chaibidlíocht don Chomhaontú Trádála idir an tAontas agus an Cholóim i gcrích in 2010, is eintitis soláthair ar leibhéal na n‑airí a bhí ag feidhmiú na n‑inniúlachtaí a fheidhmíonn na gníomhaireachtaí sin faoi láthair. Níl na gníomhaireachtaí sin ar liosta na n‑eintiteas soláthair ar an leibhéal lárnach i gcumhdach na Colóime faoi láthair.

               Foráiltear in Airteagal 191 (‘Modhnuithe agus Ceartúcháin ar Chumhdach’) den Chomhaontú Trádála go bhféadfar cumhdach Theideal VI maidir le Soláthar Rialtais a mhodhnú. De bhun mhír 4 d’Airteagal 191, tugtar de chumhacht don Choiste um Thrádáil teacht ar chomhaontú maidir le haon mhodhnú beartaithe den sórt sin do na Páirtithe chun an Iarscríbhinn ábhartha a mhodhnú, i.e. Iarscríbhinn XII (‘Soláthar Rialtais’) a ghabhann leis an gComhaontú Trádála.

               De bhrí nach mbeidh éifeacht ag an gcinneadh ach idir an tAontas agus an Cholóim, féadfaidh an tAontas agus an Cholóim an cinneadh a ghlacadh sa Choiste um Thrádáil, toisc go mbaineann sé go heisiach leis an gcaidreamh déthaobhach atá eatarthu de bhun mír 3 d’Airteagal 14 den Chomhaontú.

               Tagann an togra faoi inniúlacht eisiach an Aontais Eorpaigh. Dá bhrí sin, níl feidhm ag prionsabal na coimhdeachta.

               4.Bunús dlí

               4.1.Bunús dlí don nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  1
               .

               4.1.2.Cur i bhfeidhm maidir leis an gcás seo

               Is comhlacht é an Coiste um Thrádáil a bunaíodh le comhaontú, mar atá, an Comhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile.

               Gníomh a bhfuil éifeachtaí dlíthiúla ceangailteacha leis atá sa Chinneadh a iarrtar ar an gCoiste um Thrádáil a ghlacadh, i gcomhréir le mír 2 d’Airteagal 14 den Chomhaontú Trádála. Leis an ngníomh atá beartaithe, ní fhorlíontar ná ní leasaítear creat institiúideach an Chomhaontaithe um Thrádáil.

               Dá bhrí sin, is é Airteagal 218(9) CFAE an bunús dlí nós imeachta don chinneadh atá beartaithe.

               4.2.Bunús dlí substainteach

               4.2.1.Na prionsabail

               Braitheann an bunús substainteach dlí maidir le cinneadh faoi Airteagal 218(9) CFAE go príomha ar chuspóir agus inneachar an ghnímh bheartaithe a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.2.2.Cur i bhfeidhm maidir leis an gcás seo

               Maidir le cuspóir agus ábhar an ghnímh atá beartaithe, i.e. cumhdach an tsoláthair faoi Theideal VI den Chomhaontú Trádála a leathnú, tagann sé faoin gcomhbheartas tráchtála.

               Dá bhrí sin, is é Airteagal 207 CFAE bunús dlí substainteach don chinneadh atá beartaithe agus go háirithe mír 4 de.

               4.3.Conclúid

               Is é an chéad fhomhír d’Airteagal 207(4) CFAE ba cheart a bheith ina bhunús dlí le haghaidh an chinnidh atá beartaithe, i gcomhar le hAirteagal 218(9) de.

               5.Foilsiú an ghnímh atá beartaithe

               Ós rud é go ndéanfar le gníomh na Comhairle leasú ar Fhoroinn 1(‘eintitis Rialtas láir’) de Roinn a d’Fhoscríbhinn 1 d’Iarscríbhinn XII (‘Soláthar Rialtais’) a ghabhann leis an gComhaontú Trádála, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0014 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais sa Choiste um Thrádáil a mhéid a bhaineann leis an leasú ar Fhoscríbhinn 1 d’Iarscríbhinn XII (Soláthar Rialtais) a ghabhann leis an gComhaontú Trádála idir an tAontas Eorpach agus a Bhallstáit, de pháirt amháin, agus an Cholóim, Eacuadór agus Peiriú, den pháirt eile

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4), i gcomhar le hAirteagal 218(9) de,

               Ag féachaint don Chomhaontú Trádála idir an tAontas idir an tAontas Eorpach agus a Bhallstáit, de pháirt, agus an Cholóim, Peiriú agus Eacuadór, den pháirt eile, agus go háirithe Airteagal 191 de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)I gcomhréir le Cinneadh 2012/735/AE ón gComhairle
                  2
                shínigh an tAontas an Comhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile agus tá sé á chur i bhfeidhm go sealadach idir an tAontas agus Peiriú ón 1 Márta 2013 i leith agus idir an tAontas agus an Cholóim ón 1 Lúnasa 2013 i leith. Leasaíodh an Comhaontú Trádála le Prótacal Aontachais Eacuadór
                  3
                a síníodh an 11 Samhain 2016 i gcomhréir le Cinneadh (AE) 2016/2369 ón gComhairle
                  4
                agus tá sé á chur i bhfeidhm go sealadach ón 1 Eanáir 2017 i leith (“an Comhaontú Trádála”).

               (2)De bhun Airteagal 14(3), i gcomhar le hAirteagal 12(4) den Chomhaontú Trádála, féadfar cinneadh a ghlacadh laistigh den Choiste um Thrádáil arna bhunú leis an gComhaontú Trádála idir an tAontas agus an Cholóim i gcás ina mbaineann sé go heisiach leis an gcaidreamh déthaobhach eatarthu.

               (3)Glacfaidh an Coiste um Thrádáil an cinneadh chun leasú a dhéanamh ar Fhoroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú trí shé ghníomhaireacht a chur le liosta na n‑eintiteas soláthair ar an leibhéal lárnach i gcás na Colóime.

               (4)Is iomchuí go leagfaí síos an seasamh atá le glacadh thar ceann an Aontais sa Choiste um Thrádáil, ós ceangal ar an Aontas a bheidh sa chinneadh chun leasú a dhéanamh ar Fhoroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála, i gcomhréir le hAirteagal 14(2) den Chomhaontú Trádála.

               (5)Leagtar síos in Airteagal 191 den Chomhaontú Trádála na nósanna imeachta lena bhféadfadh Páirtí a chumhdach soláthair faoi Theideal VI den Chomhaontú Trádála a mhodhnú nó a leasú.

               (6)I bhForoinn 1 maidir le heintitis rialtais láir i Roinn A d’Fhoscríbhinn 1 d’Iarscríbhinn XII, i dtaca le Soláthar Rialtais, a ghabhann leis an gComhaontú Trádála sonraítear eintitis rialtas láir na Colóime a gcumhdaítear a soláthar faoi Theideal VI.

               (7)Ag cruinniú den fhochoiste um Sholáthar Rialtais an 17 Deireadh Fómhair 2019 a reáchtáladh in Bogotá, chuir an Cholóim in iúl don Aontas go raibh sé ar intinn aici liosta na n‑eintiteas soláthair ar an leibhéal lárnach a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad a bhaineann leis an leibhéal feidhmiúcháin. Tráth a tugadh an chaibidlíocht don Chomhaontú Trádála idir an tAontas agus an Cholóim i gcrích in 2010, is eintitis soláthair ar leibhéal na n‑airí a bhí ag feidhmiú na n‑inniúlachtaí a fheidhmíonn na gníomhaireachtaí sin faoi láthair. Níl na gníomhaireachtaí sin ar liosta na n‑eintiteas soláthair ar an leibhéal lárnach i gcumhdach na Colóime faoi láthair.

               (8)Tá an tAontas agus an Cholóim d’aon tuairim gur cheart liosta na n‑eintiteas soláthair ar leibhéal lárnach na Colóime a nuashonrú agus na sé ghníomhaireacht sin a chur leis an liosta.

               (9)Dá bhí sin is gá Foroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála a leasú. Tá an tAontas agus an Cholóim d’aon tuairim nár cheart coigeartuithe cúiteacha a éileamh de bharr an nuashonraithe sin ós rud é gur mionleasú é faoi Airteagal 191(2) den Chomhaontú Trádála,

               TAR ÉIS AN CINNEADH SEO A GHLACADH:

               Airteagal 1

               Beidh an seasamh atá le glacadh thar ceann an Aontais sa Choiste um Thrádáil bunaithe ar Dhréachtchinneadh an Choiste um Thrádáil maidir le leasú ar Fhoscríbhinn 1 d’Iarscríbhinn XII a ghabhann leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim, Eacuadór agus Peiriú den pháirt eile, atá i gceangal leis an gCinneadh seo.

               Airteagal 2

               Tar éis a ghlactha, foilseofar cinneadh an Choiste um Thrádáil in Iris Oifigiúil an Aontais Eorpaigh.

               Airteagal 3

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cás C-399/12 an Ghearmáin v an Chomhairle (OIV), ECLI:EU:C:2014:2258, míreanna 61–64.

                     (2)

                        Cinneadh 2012/735/AE ón gComhairle an 31 Bealtaine 2012 maidir leis an gComhaontú Trádála idir an tAontas Eorpach agus a Bhallstáit, de pháirt amháin, agus an Cholóim agus Peiriú, den pháirt eile, a shíniú thar ceann an Aontais agus a chur i bhfeidhm go sealadach (IO L 354, 21.12.2012, lch. 1).

                     (3)

                        Prótacal Aontachais ar an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, chun Aontachas Eacuadór a chur san áireamh (IO L 356, 24,12,2016, lch. 3).

                     (4)

                        Cinneadh (AE) 2016/2369 ón gComhairle an 11 Samhain 2016 maidir leis an bPrótacal Aontachais ar an gComhaontú Trádála idir an tAontas Eorpach agus a Bhallstáit, de pháirt, agus an Cholóim agus Peiriú, den pháirt eile, chun Aontachas Eacuadór a chur san áireamh, a shíniú thar ceann an Aontais agus a chur i bhfeidhm go sealadach (IO L 356, 24.12.2016, lch. 1).

    ---documentbreak---

               AN COIMISIÚN EORPACH
            An Bhruiséil,27.1.2021
            COM(2021) 27 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais sa Choiste um Thrádáil a mhéid a bhaineann leis an leasú ar Fhoscríbhinn 1 d’Iarscríbhinn XII (Soláthar Rialtais) a ghabhann leis an gComhaontú Trádála idir an tAontas Eorpach agus a Bhallstáit, de pháirt amháin, agus an Cholóim, Eacuadór agus Peiriú, den pháirt eile

               DRÉACHT

               CINNEADH 2/2020 ÓN gCOISTE UM THRÁDÁIL IDIR AN tAONTAS AGUS AN CHOLÓIM-PEIRIÚ-EACUADÓR

               an XX 2021

               lena leasaítear Foscríbhinn 1 d’Iarscríbhinn XII (Soláthar Rialtais) a ghabhann leis an gComhaontú Trádála idir an tAontas Eorpach agus a Bhallstáit, de pháirt, agus an Cholóim, Peiriú agus Eacuadór, den pháirt eile

               TÁ AN COISTE UM THRÁDÁIL,

               Ag féachaint don Chomhaontú Trádála idir an tAontas Eorpach agus a Bhallstáit, de pháirt, agus an Cholóim, Peiriú agus Eacuadór, den pháirt eile, agus go háirithe Airteagal 191 de,

               De bharr an mhéid seo a leanas:

               (1)Le hAirteagal 191 den Chomhaontú Trádála idir an tAontas Eorpach agus a Bhallstáit, de pháirt, agus an Cholóim, Peiriú agus Eacuadór, den pháirt eile (‘an Comhaontú Trádála’), leagtar síos na nósanna imeachta lena bhféadfaidh Páirtí a chumhdach soláthair faoi Theideal VI den Chomhaontú Trádála a mhodhnú nó a cheartú.

               (2)I bhForoinn 1 maidir le heintitis rialtais láir i Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála sonraítear eintitis rialtas láir na Colóime a gcumhdaítear a soláthar faoi Theideal VI.

               (3)Ag cruinniú den fhochoiste um Sholáthar Rialtais an 17 Deireadh Fómhair 2019 a reáchtáladh in Bogotá, chuir an Cholóim in iúl don Aontas go raibh sé ar intinn aici liosta na n-eintiteas soláthair ar an leibhéal lárnach a nuashonrú trí shé ghníomhaireacht a cruthaíodh tar éis 2011 a chur leis an liosta, ar gníomhaireachtaí iad a bhaineann leis an leibhéal feidhmiúcháin. Tráth a tugadh an chaibidlíocht don Chomhaontú Trádála idir an tAontas agus an Cholóim i gcrích in 2010, is eintitis soláthair ar leibhéal na n-airí a bhí ag feidhmiú na n‑inniúlachtaí a fheidhmíonn na gníomhaireachtaí sin faoi láthair. Níl na gníomhaireachtaí sin ar liosta na n-eintiteas soláthair ar an leibhéal lárnach i gcumhdach na Colóime faoi láthair.

               (4)Tá an tAontas agus an Cholóim d’aon tuairim gur cheart liosta na n-eintiteas soláthair ar leibhéal lárnach na Colóime a nuashonrú agus na sé ghníomhaireacht sin a chur leis mar a leagtar amach sa Chinneadh seo.

               (5)Dá bhrí sin is gá Foroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála a mhodhnú. Tá an tAontas agus an Cholóim d’aon tuairim nár cheart coigeartuithe cúiteacha a éileamh de bharr an nuashonraithe sin ós rud é gur mionleasú é faoi Airteagal 191(2) den Chomhaontú Trádála.

               (6)Maidir leis an gcinneadh leasú a dhéanamh ar Fhoroinn 1 de Roinn A d’Fhoscríbhinn 1 d’Iarscríbhinn XII a ghabhann leis an gComhaontú Trádála, is féidir leis an Aontas agus leis an gColóim, ós í an tír shínithe lena mbaineann de chuid na nAindéas, an cinneadh sin a ghlacadh laistigh den Choiste um Thrádáil arna bhunú leis an gComhaontú Trádála de bhun Airteagal 14(3) den Chomhaontú Trádála, i gcomhar le hAirteagal 12(4), toisc go mbaineann sé go heisiach leis an gcaidreamh déthaobhach eatarthu,

               TAR ÉIS AN CINNEADH SEO A GHLACADH:

               Airteagal 1

               I bhForoinn 1 de Roinn A d’Fhoscríbhinn 1 d’Iarscríbhinn XII (Soláthar Rialtais) a ghabhann leis an gComhaontú Trádála, cuirtear an ceannteideal seo a leanas agus na sé ghníomhaireacht seo a leanas le liosta na n-eintiteas soláthair ar an leibhéal lárnach:

               ‘Gníomhaireachtaí Brainse Feidhmiúcháin

               29. Agencia Nacional de Minería

               30. Agencia Nacional de Infraestructura

               31. Agencia Nacional de Seguridad Vial

               32. Agencia Nacional del Espectro

               33. Agencia Presidencial de Cooperación Internacional de Colombia

               34. Agencia de Desarrollo Rural”.

               Airteagal 2

               Ní bheidh aon choigeartú cúiteach i gceist leis an leasú dá bhforáiltear in Airteagal 1.

               Airteagal 3

               Tiocfaidh an Cinneadh seo i bhfeidhm an […].

               Déanfar an Cinneadh seo a tharraingt suas i dteangacha oifigiúla na bPáirtithe sa Chomhaontú Trádála agus beidh na téacsanna sin uile barántúil ar an mbonn céanna.

               Arna dhéanamh i/in/sa [...]

                        Thar ceann an Choiste um Thrádáil


               AN COIMISIÚN EORPACH
            An Bhruiséil,27.1.2021
            COM(2020) 834 final/2
            2020/0368(NLE)
            COM(2020) 834 final of 10.12.2020 downgraded on 27.1.2021
            Togra le haghaidh
            CINNEADH ÓN gCOMHAIRLE
            de bhun Airteagal 218 (9) CFAE maidir le seasamh an Aontais i ndáil leis an dréachtchinneadh ón gComhchoiste maidir lena chinneadh nach bhfuil earraí i mbaol

               MEABHRÁN MÍNIÚCHÁIN

               1.Ábhar an togra

               Molann an Coimisiún go bhformheasfaidh an Chomhairle an seasamh atá le glacadh thar ceann an Aontais sa Chomhchoiste a bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú um Tharraingt Siar’), ar seasamh é maidir le cinneadh ón gComhchoiste lena leagtar síos na coinníollacha faoina meastar nach bhfuil earraí faoi réir próiseáil tráchtála i dTuaisceart Éireann chomh maith leis na coinníollacha faoina meastar nach bhfuil earraí a thugtar isteach i dTuaisceart Éireann i mbaol a n‑aistrithe isteach san Aontas ina dhiaidh sin.

               2.Comhthéacs an togra

                  In Airteagal 5 (1) den Phrótacal maidir le hÉirinn agus Tuaisceart Éireann (‘an Prótacal’) leagtar síos an córas dleachtanna custaim is infheidhme maidir le hearraí a thugtar isteach i dTuaisceart Éireann:

               –le haghaidh earraí a thugtar isteach i dTuaisceart Éireann trína n‑iompar go díreach ó chuid eile den Ríocht Aontaithe: níl aon dleacht custaim ann, mura bhfuil an t‑earra i mbaol a aistrithe isteach san Aontas ina dhiaidh sin

               –le haghaidh earraí a thugtar isteach i dTuaisceart Éireann ó thríú tíortha eile seachas an Ríocht Aontaithe: na dleachtanna custaim is infheidhme sa Ríocht Aontaithe, mura bhfuil an t‑earra i mbaol a aistrithe isteach san Aontas ina dhiaidh sin.

                  De réir Airteagal 5 (2) den Phrótacal, aon earra a thugtar isteach i dTuaisceart Éireann, meastar go bhfuil sé i mbaol a aistrithe isteach san Aontas ina dhiaidh sin mura suitear

               –nach bhfuil an t‑earra lena mbaineann faoi réir próiseáil tráchtála i dTuaisceart Éireann,

               –agus go gcomhlíonann sé na critéir arna mbunú ag an gComhchoiste chun a chinneadh nach bhfuil earraí i mbaol a n‑aistrithe isteach san Aontas ina dhiaidh sin.

                  In Airteagal 5 (2) den Phrótacal déantar foráil maidir le Cinneadh ón gComhchoiste lena leagtar síos na coinníollacha faoina gcomhlíontar ceachtar de na ceanglais sin maidir lena mheas nach bhfuil earraí i mbaol a n‑aistrithe ó Thuaisceart Éireann isteach san Aontas.

               3.An seasamh atá le glacadh thar ceann an Aontais

               Coinníollacha chun a mheas nach bhfuil earraí ‘i mbaol’ a n‑aistrithe isteach san Aontas

               Earraí a thugtar isteach i dTuaisceart Éireann, féadfar a mheas nach bhfuil siad ‘i mbaol’ a n‑aistrithe isteach san Aontas ina dhiaidh sin

               ·mura bhfuil aon dreasacht eacnamaíoch ann iad a loingsiú isteach san Aontas trí Thuaisceart Éireann de bharr an difreálaigh taraife is infheidhme, rud a chiallaíonn

               ·maidir le hearraí ón mBreatain Mhór: is é nialas an taraif chustaim

               ·maidir le hearraí ó thríú tíortha eile: tá taraif an Aontais níos ísle ná taraif na Ríochta Aontaithe, nó tá sí coibhéiseach léi,

               nó má áirithítear ar bhealach eile go bhfuil an baol go n‑aistreofar ar aghaidh iad go dtí an tAontas íoslaghdaithe, go háirithe de bhrí go n‑aithnítear an t‑allmhaireoir mar thrádálaí nach ndíolann ach le tomhaltóirí deiridh i dTuaisceart Éireann (‘Scéim Trádálaithe Iontaofa’). Chun Airteagal 5 (1) den Phrótacal a chur chun feidhme trí Scéim Trádálaithe Iontaofa, beidh ar an Aontas faireachán thar a bheith díograiseach a dhéanamh. D’fhonn a chur ar chumas an Aontais freagairt i gcás nach mbeidh an scéim sin daingean go leor, déantar foráil sa Chinneadh ón gComhchoiste maidir le ráthaíochtaí nós imeachta lena gcumasaítear an cur chuige a leagtar síos ann a fhoirceannadh (clásal éagtha).

               4.Bunús dlí

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht a bunaíodh le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, cé is moite de ghníomhartha lena bhforlíonfar nó lena leasófar creat institiúideach an chomhaontaithe.’

               Is éard atá sa chinneadh a iarrtar ar an gComhchoiste a ghlacadh gníomh a bhfuil éifeachtaí dlíthiúla aige. An gníomh atá beartaithe, beidh sé ina cheangal ar na Páirtithe i gcomhréir le hAirteagal 166 den Chomhaontú.

               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               5.Foilsiú an ghnímh atá beartaithe

               Ós rud é go mbaineann an cinneadh ón gComhchoiste le cur chun feidhme forálacha substainteacha den Phrótacal, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2020/0368 (NLE)

               Togra le haghaidh

               CINNEADH ÓN gCOMHAIRLE

               de bhun Airteagal 218 (9) CFAE maidir le seasamh an Aontais i ndáil leis an dréachtchinneadh ón gComhchoiste maidir lena chinneadh nach bhfuil earraí i mbaol

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal [218(9)] de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú um Tharraingt Siar’) i gcrích le Cinneadh  (AE) 2020/135
                  1
                  ón gComhairle an 30 Eanáir 2020 agus tháinig sé i bhfeidhm an 1 Feabhra 2020.

               (2)Le hAirteagal 166 den Chomhaontú um Tharraingt Siar tugtar de chumhacht don Chomhchoiste cinntí a ghlacadh maidir leis na hábhair ar fad dá bhforáiltear sa Chomhaontú. An Prótacal maidir le hÉirinn agus Tuaisceart Éireann a ghabhann leis an gComhaontú um Tharraingt Siar (‘an Prótacal’), is cuid dhílis é den Chomhaontú céanna.

               (3)In Airteagal 5 (1) den Phrótacal déantar foráil maidir le dleachtanna custaim is infheidhme i ndlí an Aontais a chur i bhfeidhm i ndáil le hearraí a thugtar isteach i dTuaisceart Éireann a mheastar a bheith i mbaol a n‑aistrithe isteach san Aontas ina dhiaidh sin. Earraí nach bhfuil i mbaol, níl siad faoi réir dleachtanna custaim nó sin tá siad faoi réir na ndleachtanna custaim siúd is infheidhme sa Ríocht Aontaithe.

               (4)De réir Airteagal 5 (2), gach earra a thugtar isteach i dTuaisceart Éireann, táthar lena mheas go bhfuil sé i mbaol a aistrithe isteach san Aontas ina dhiaidh sin. Earraí a thugtar isteach i dTuaisceart Éireann, ionas go measfar nach bhfuil siad ‘i mbaol’ sa chiall sin, ní mór gan iad a bheith faoi réir próiseáil tráchtála ann, nó ní mór dóibh na critéir a leagtar amach i gCinneadh ón gComhchoiste a chomhlíonadh.

               (5)Ina theannta sin, na critéir maidir le hearraí gan bheith faoi réir próiseáil tráchtála, ba cheart a urramú leo gur cuid de chríoch chustaim na Ríochta Aontaithe atá i dTuaisceart Éireann de réir Airteagal 6 den Phrótacal, agus tiomantas na bPáirtithe don Phrótacal, ba cheart sin a léiriú ina chur chun feidhme, agus gan cur isteach ach a laghad is féidir ar shaol laethúil na bpobal in Éirinn agus i dTuaisceart Éireann araon.

               (6)Earraí a thugtar isteach i dTuaisceart Éireann, féadfar a mheas nach bhfuil siad i mbaol a n‑aistrithe isteach san Aontas ina dhiaidh sin i gcás inarb é nialas an difreálach taraife, nó i gcás ina n‑áiritheofar ar bhealach eile nach bhfuil aon dreasacht ann d’oibreoirí eacnamaíocha earraí a loingsiú isteach i dTuaisceart Éireann agus gan i gceist acu leis sin ach rogha maidir leis an taraif chustaim is infheidhme.

               (7)Is iomchuí, dá bhrí sin, an seasamh atá le glacadh thar ceann an Aontais sa Chomhchoiste a leagan síos,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais sa Chomhchoiste a bunaíodh le hAirteagal 164 den Chomhaontú um Tharraingt Siar, ar seasamh é maidir le cinneadh atá le déanamh i gcomhréir le hAirteagal 12 den Phrótacal, bunófar é ar an dréachtchinneadh ón gComhchoiste atá i gceangal leis an gCinneadh seo.

               Airteagal 2

               Foilseofar an cinneadh ón gComhchoiste in Iris Oifigiúil an Aontais Eorpaigh.

               Airteagal 3

               Tiocfaidh an Cinneadh seo i bhfeidhm an lá a ghlacfar é.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 29, 31.1.2020, lch.1.

    ---documentbreak---

               AN COIMISIÚN EORPACH
            An Bhruiséil,27.1.2021
            COM(2020) 834 final/2
            COM(2020) 834 final of 10.12.2020 downgraded on 27.1.2021
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            de bhun Airteagal 218 (9) CFAE maidir le seasamh an Aontais i ndáil leis an dréachtchinneadh ón gComhchoiste maidir lena chinneadh nach bhfuil earraí i mbaol

               DRÉACHTCHINNEADH

               TÁ AN COMHCHOISTE,

               Ag féachaint don Phrótacal maidir le hÉirinn/Tuaisceart Éireann a ghabhann leis an  na forálacha seo a leanas, a chuirfear i gceangal leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh, agus go háirithe Airteagal 5(2) de,

               TAR ÉIS A CINNEADH MAR A LEANAS:

               Airteagal 1

               Ábhar

               Leis an gCinneadh seo leagtar amach rialacha le haghaidh Airteagal 5(2) den Phrótacal maidir le hÉirinn/Tuaisceart Éireann (“an Prótacal”) a chur chun feidhme a mhéid a bhaineann leis an méid seo a leanas:

               (a)na dálaí faoina measfar, i dtaca le hearra arna thabhairt isteach i dTuaisceart Éireann ó lasmuigh den Aontas, an t‑earra sin gan bheith faoi réir próiseáil tráchtála i dTuaisceart Éireann;

               (b)na critéir lena measfar, i dtaca le hearra arna thabhairt isteach i dTuaisceart Éireann ó lasmuigh den Aontas, nach bhfuil riosca ann go n‐aistreofar an t‑earra sin isteach san Aontas ina dhiaidh sin.

               Airteagal 2

               Próiseáil neamhthráchtála

               Ní mheasfar earra a bheith faoi réir próiseáil tráchtála i gcás ina mbeidh an méid seo a leanas amhlaidh:

               (a)ba lú ná GBP 500,000 an láimhdeachas bliantúil iomlán, sa bhliain airgeadais iomlán is déanaí, a bhí ag an duine a thaisc dearbhú maidir le scaoileadh i saorchúrsaíocht i leith an earra sin nó ag an duine ar taisceadh an dearbhú sin thar a cheann (“allmhaireoir”); nó

               (b)is i dTuaisceart Éireann a dhéanfar an phróiseáil agus is chun na críche seo a leanas amháin an phróiseáil sin:

               (i)bia a dhíol le tomhaltóir deiridh sa Ríocht Aontaithe;

               (ii)foirgníocht, i gcás inar cuid bhuan iad na hearraí a phróiseálfar de dhéanmhas a dhéanfaidh an t‑allmhaireoir agus a shuífidh sé i dTuaisceart Éireann;

               (iii)soláthar díreach ón allmhaireoir, i dTuaisceart Éireann, d’fhaighteoir seirbhísí sláinte nó seirbhísí cúraim;

               (iv)gníomhaíochtaí neamhbhrabúis i dTuaisceart Éireann, i gcás nach ndíolfaidh an t‑allmhaireoir an t‑earra próiseáilte ina dhiaidh sin; nó

               (v)úsáid deiridh mar bheatha ainmhithe in áitreabh i dTuaisceart Éireann ag an allmhaireoir.

               Airteagal 3

               Critéir lena measfar nach bhfuil riosca ann go n‑aistreofar earraí isteach san Aontas ina dhiaidh sin

               1.Measfar nach bhfuil riosca ann go n‑aistreofar earra isteach san Aontas ina dhiaidh sin, i gcás nach meastar é a bheith faoi réir próiseáil tráchtála i gcomhréir le hAirteagal 2, agus go meastar go gcomhlíontar na critéir seo a leanas:

               (a)i gcás earraí a thabharfar isteach i dTuaisceart Éireann ó chuid eile den Ríocht Aontaithe trí bhíthin iompar díreach,

               (i)is cothrom le nialas an dleacht is iníoctha de réir Chomhtharaif Chustaim an Aontais, nó

               (ii)tá údaraithe don allmhaireoir i gcomhréir le hAirteagail 5 go 7 den Chinneadh seo an t‑earra sin a thabhairt isteach i dTuaisceart Éireann lena dhíol le tomhaltóirí deiridh atá sa Ríocht Aontaithe, nó le haghaidh úsáid deiridh ag tomhaltóirí deiridh atá sa Ríocht Aontaithe, lena n‑áirítear an cás ina raibh an t‑earra sin faoi réir próiseáil neamhthráchtála i gcomhréir le hAirteagal 2 sula ndearnadh é a dhíol le tomhaltóirí deiridh nó a sholáthar le haghaidh úsáid deiridh ag tomhaltóirí deiridh;

               (b)i gcás earraí a thabharfar isteach i dTuaisceart Éireann trí bhíthin iompar díreach ó áit seachas an tAontas nó cuid eile den Ríocht Aontaithe,

               (i)tá an dleacht is iníoctha de réir Chomhtharaif Chustaim an Aontais cothrom le, nó níos lú ná, an dleacht is iníoctha de réir tharaif chustaim na Ríochta Aontaithe, nó

               (ii)tá údaraithe don allmhaireoir i gcomhréir le hAirteagail 5 go 7 den Chinneadh seo an t‑earra sin a thabhairt isteach i dTuaisceart Éireann lena dhíol le tomhaltóirí deiridh atá sa Ríocht Aontaithe, nó lena sholáthar le haghaidh úsáid deiridh ag tomhaltóirí deiridh atá sa Ríocht Aontaithe (agus áirítear leis sin an cás ina raibh an t‑earra sin faoi réir próiseáil neamhthráchtála i gcomhréir le hAirteagal 2 sula ndearnadh é a dhíol le tomhaltóirí deiridh, nó a sholáthar le haghaidh úsáid deiridh ag tomhaltóirí deiridh), agus tá an difríocht idir an dleacht is iníoctha de réir Chomhtharaif Chustaim an Aontais agus an dleacht is iníoctha de réir tharaif chustaim na Ríochta Aontaithe níos lú ná 3 % de luach custaim an earra.

               2.Ní bheidh feidhm ag mír (1)(a)(ii) ná mír (1)(b)(ii) maidir le hearraí atá faoi réir bearta cosanta trádála arna nglacadh ag an Aontas.

               Airteagal 4

               An dleacht is infheidhme a chinneadh

               Chun críocha Airteagal 3(1)(a)(i) agus Airteagal 3(1)(b), beidh feidhm ag na rialacha seo a leanas:

               (a)déanfar an dleacht is iníoctha de réir Chomhtharaif Chustaim an Aontais a chinneadh i gcomhréir leis na rialacha a leagfar amach i reachtaíocht chustaim an Aontais;

               (b)déanfar  an dleacht is iníoctha i leith earra de réir tharaif chustaim na Ríochta Aontaithe a chinneadh i gcomhréir leis na rialacha a leagtar amach i reachtaíocht chustaim na Ríochta Aontaithe.

               Airteagal 5

               Údarú chun críocha Airteagal 3

               1.Chun críocha Airteagal 3(1)(a)(ii) agus Airteagal 3(1)(b)(ii), is faoi bhráid údarás inniúil na Ríochta Aontaithe a chuirfear iarratas ar údarú chun earraí a thabhairt isteach i dTuaisceart Éireann trí bhíthin iompar díreach lena ndíol le tomhaltóirí deiridh, nó lena soláthar le haghaidh úsáid deiridh ag tomhaltóirí deiridh.

               2.San iarratas ar an údarú dá dtagraítear i mír 1 beidh faisnéis faoi ghníomhaíochtaí gnó an iarratasóra, faoi na hearraí a thugann sé isteach i dTuaisceart Éireann de ghnáth, maille le tuairisc ar chineál na dtaifead, na gcóras agus na rialuithe a chuir an t‑iarratasóir i bhfeidhm chun a áirithiú go ndéanfar dearbhú custaim cuí, chun críoch custaim, i leith na n‑earraí arna gcumhdach faoin údarú agus go bhféadfar fianaise a chur ar fáil a sheasfaidh leis an ngealltanas in Airteagal 6(b). Coinneoidh an trádálaí an fhianaise, e.g. sonraisc, le haghaidh na gcúig bliana deireanacha roimhe sin agus cuirfidh sé ar fáil do na húdaráis inniúla í arna iarraidh sin dóibh. San Iarscríbhinn a ghabhann leis an gCinneadh seo leagtar síos na sonraí nach mór a chur san iarratas.

               3.Léireofar an méid seo a leanas, ar a laghad, san údarú:

               (a)ainm an duine dár deonaíodh an t‑údarú (“sealbhóir an údaraithe”);

               (b)uimhir thagartha aonair a shann an t‑údarás inniúil custaim don chinneadh (“uimhir thagartha an údaraithe”);

               (c)an t‑údarás a dheonaigh an t‑údarú;

               (d)dáta theacht i bhfeidhm an údaraithe.

               4.Na forálacha i reachtaíocht chustaim an Aontais maidir le cinntí a bhaineann leis an reachtaíocht chustaim a chur i bhfeidhm, beidh feidhm acu maidir leis na hiarratais agus na húdaruithe dá dtagraítear san Airteagal seo, lena n‑áirítear an méid a bhaineann le faireachán.

               5.I gcásanna ina bhfeicfidh údarás inniúil custaim na Ríochta Aontaithe mí‑úsáid á baint d’aonghnó as údarú nó sárú á dhéanamh ar na coinníollacha a ghabhann le húdarú a leagtar amach sa Chinneadh seo, cuirfidh an t‑údarás an t‑údarú ar fionraí nó cúlghairfidh sé é.

               Airteagal 6

               Coinníollacha ginearálta maidir le húdarú

               Chun críocha Airteagal 3(1)(a)(ii) agus Airteagal 3(1)(b)(ii), féadfar údarú a dheonú d’iarratasóirí:

               (a)a mbeidh na critéir um bhunú seo a leanas comhlíonta acu:

               (i)tá siad bunaithe i dTuaisceart Éireann nó tá áit ghnó sheasta acu i dTuaisceart Éireann

               –a bhfuil acmhainní daonna agus teicniúla ann ar bhonn buan; agus

               –óna ndéantar earraí a dhíol le tomhaltóirí deiridh nó a sholáthar le haghaidh úsáid deiridh ag tomhaltóirí; agus

               –a bhfuil teacht nó rochtain ann ar thaifid chustaim, ar thaifid tráchtála agus ar thaifid iompair i dTuaisceart Éireann, agus

               (ii)i gcás nach i dTuaisceart Éireann atá siad bunaithe, is sa Ríocht Aontaithe a dhéantar a gcuid oibríochtaí uile a bhaineann le custam agus tá ionadaí indíreach custaim acu i dTuaisceart Éireann;

               (b)a thabharfaidh gealltanas nach dtabharfaidh siad earraí isteach i dTuaisceart Éireann ach amháin lena ndíol le tomhaltóirí deiridh, nó lena soláthar le haghaidh úsáid deiridh ag tomhaltóirí deiridh, lena n‑áirítear an cás ina raibh na hearraí sin faoi réir próiseála neamhthráchtála i gcomhréir le hAirteagal 2 sula ndearnadh iad a dhíol le tomhaltóirí deiridh nó a sholáthar le haghaidh úsáid deiridh ag tomhaltóirí deiridh; agus, i gcás díol le tomhaltóirí deiridh i dTuaisceart Éireann, a thabharfaidh gealltanas go ndéanfar an díol ó cheann amháin nó níos mó d’ionaid díolacháin fhisiciúla i dTuaisceart Éireann óna ndéantar díol díreach le tomhaltóirí deiridh.

               Airteagal 7

               Coinníollacha sonracha maidir le húdarú

               1.Chun críocha Airteagal 3(1)(a)(ii) agus Airteagal 3(1)(b)(ii), ní dheonófar údarú chun earraí a thabhairt isteach i dTuaisceart Éireann ach amháin d’iarratasóirí a mbeidh na coinníollacha a leagtar amach in Airteagal 6 comhlíonta acu agus na coinníollacha seo a leanas:

               (a)go ndearbhaíonn an t‑iarratasóir, i dtaca le hearraí arna dtabhairt isteach i dTuaisceart Éireann i gcomhréir le hAirteagal 3(1)(a)(ii) nó le hAirteagal 3(1)(b)(ii), go ndéanfaidh sé dearbhú custaim i leith na n‑earraí sin mar earraí a bhfuiltear lena scaoileadh i saorchúrsaíocht i dTuaisceart Éireann;

               (b)nach mbeidh aon sárú ná asárú tromchúiseach déanta ag an iarratasóir ar reachtaíocht chustaim ná ar rialacha cánachais agus nach mbeidh ar taifead ina leith taifead i ndáil le cionta coiriúla tromchúiseacha a bhain lena chuid gníomhaíochta geilleagraí;

               (c)i gcás earraí a bhfuiltear le dearbhú custaim a dhéanamh ina leith mar earraí nach ngabhann aon riosca leo, léireoidh an t‑iarratasóir go bhfuil ardleibhéal rialaithe aige ar a chuid oibríochtaí agus ar an sreabhadh earraí, trí bhíthin córas le haghaidh bainistiú taifead tráchtála agus, i gcás inarb iomchuí, bainistiú taifead iompair, a fhágann gur féidir rialuithe iomchuí a dhéanamh agus fianaise a sholáthar chun tacú leis an ngealltanas in Airteagal 6(b).

               2.Ní dheonófar údaruithe ach amháin má mheasann an t‑údarás custaim go mbeidh sé in ann rialuithe a chur i gcrích gan iarracht dhíréireach riaracháin, lena n‑áirítear rialú ar aon fhianaise gur díoladh na hearraí le tomhaltóirí deiridh nó gur soláthraíodh iad faoi réir a n‑úsáide deiridh ag tomhaltóirí deiridh.

               3.Le linn na tréimhse dar críoch dhá mhí tar éis theacht i bhfeidhm an Chinnidh seo, féadfar údarú a dheonú ar bhonn sealadach má bhíonn iarratas iomlán curtha isteach ag an iarratasóir, má chomhlíonann sé mír 1(b), agus má dhearbhaíonn sé go gcomhlíonann sé na coinníollacha eile a ghabhfaidh leis an údarú. Beidh teorainn ceithre mhí le tréimhse an údaraithe shealadaigh agus ó dheireadh na tréimhse sin ní mór údarú buan a bheith deonaithe le go leanfadh an trádálaí de bheith údaraithe.

               Airteagal 8

               Malartú faisnéise maidir le cur i bhfeidhm Airteagal 5(1) agus Airteagal 5(2) den Phrótacal

               1.Gan dochar d’oibleagáidí na Ríochta Aontaithe de bhun Airteagal 5(4) den Phrótacal, arna léamh i gcomhar le Rialachán (CE) Uimh. 638/2004 ó Pharlaimint na hEorpa agus ón gComhairle(
                  1
               ) agus Rialachán (CE) Uimh. 471/2009 ó Pharlaimint na hEorpa agus ón gComhairle(
                  2
               ), soláthróidh an Ríocht Aontaithe faisnéis don Aontas ar bhonn míosúil maidir le cur i bhfeidhm Airteagal 5(1) agus Airteagal 5(2) den Phrótacal agus maidir le cur i bhfeidhm an chinnidh seo. Is éard a bheidh san fhaisnéis sin méideanna agus luachanna ina bhfoirm chomhiomlánaithe agus méideanna agus luachanna in aghaidh na coinsíneachta, maille leis na modhanna iompair, a bhaineann leis an méid seo a leanas:

               (a)earraí a tugadh isteach i dTuaisceart Éireann nach raibh aon dleachtanna custaim iníoctha ina leith de réir na chéad fhomhíre d’Airteagal 5(1) den Phrótacal;

               (b)earraí a tugadh isteach i dTuaisceart Éireann arbh iad na dleachtanna custaim ab infheidhme ina leith na dleachtanna custaim is infheidhme sa Ríocht Aontaithe i gcomhréir leis an dara fomhír d’Airteagal 5(1) den Phrótacal; agus

               (c)earraí a tugadh isteach i dTuaisceart Éireann a raibh na dleachtanna custaim ab iníoctha ina leith i gcomhréir le Comhtharaif Chustaim an Aontais.

               2.Soláthróidh an Ríocht Aontaithe an fhaisnéis dá dtagraítear i mír 1 ar an 15ú lá oibre den mhí i ndiaidh na míosa a gcuirfear an fhaisnéis ar fáil ina leith.

               3.Soláthrófar an fhaisnéis trí bhíthin teicnící próiseála sonraí leictreonacha.

               4.Arna iarraidh sin do na hionadaithe de chuid an Aontais dá dtagraítear [i/in/sa/san]{cuir isteach an tagairt do chinneadh JC maidir le láithreacht Aontais} agus dhá uair, ar a laghad, sa bhliain, déanfaidh údaráis inniúla na Ríochta Aontaithe faisnéis i bhfoirm chomhiomlánaithe agus faisnéis in aghaidh gach údaraithe a sholáthar do na hionadaithe sin maidir leis na húdaruithe a deonaíodh de bhun Airteagail 5 go 7, lena n‑áirítear líon na n‑údaruithe a deonaíodh, a diúltaíodh agus a cúlghaireadh.

               5.Cuirfear tús le haistriú rialta na faisnéise dá dtagraítear thuas a luaithe is féidir agus tráth nach déanaí ná an 15 Aibreán 2021. Cumhdófar leis an gcéad aistriú faisnéise an fhaisnéis le haghaidh na tréimhse ón 1 Eanáir 2021 go dtí deireadh na míosa roimh an aistriú.

               Airteagal 9

               Athbhreithniú agus foirceannadh

               Má mheasann ceachtar de na Páirtithe go bhfuil atreorú suntasach trádála á dhéanamh, nó go bhfuil calaois nó gníomhaíochtaí neamhdhleathacha eile á ndéanamh, cuirfidh an Páirtí sin an Páirtí eile sa Chomhchoiste ar an eolas maidir leis sin faoin 1 Lúnasa 2023, agus déanfaidh na Páirtithe gach ar féidir leo chun an t‑ábhar a réiteach chun sástacht a chéile. Mura dtiocfaidh na Páirtithe ar réiteach a bheidh chun sástacht a chéile, scoirfidh Airteagal 3(1)(a)(ii), Airteagal 3(1)(b)(ii) agus Airteagail 5 go 8 den Chinneadh seo d’fheidhm a bheith acu ón 1 Lúnasa 2024, mura rud é go gcinnfidh an Comhchoiste, roimh an 1 Aibreán 2024, iad a choinneáil i bhfeidhm.

               I gcás ina scoirfidh Airteagal 3(1)(a)(ii), Airteagal 3(1)(b)(ii) agus Airteagail 5 go 8 den Chinneadh seo d’fheidhm a bheith acu i gcomhréir leis an gcéad fhomhír, leasóidh an Comhchoiste an Cinneadh seo faoin 1 Lúnasa 2024 chun foráil mhalartach iomchuí a dhéanamh a bheidh infheidhme ón 1 Lúnasa 2024, agus déanfar sin ag féachaint do na himthosca sonracha i dTuaisceart Éireann agus le hurraim iomlán d’áit Thuaisceart Éireann i gcríoch chustaim na Ríochta Aontaithe.

               Airteagal 10

               Teacht i bhfeidhm

               Tiocfaidh an Cinneadh seo i bhfeidhm an 1 Eanáir 2021.

               Arna dhéanamh [i/in/sa]...,

               Thar ceann an Chomhchoiste

               Na Comhchathaoirligh

               IARSCRÍBHINN

               Iarratas ar Údarú chun earraí a thabhairt isteach i dTuaisceart Éireann le haghaidh tomhaltóirí deiridh

               (dá dtagraítear in Airteagal 5 den Chinneadh)

               Faisnéis a bheidh san iarratas

               1. Doiciméid tacaíochta

               Doiciméid tacaíochta éigeantacha agus faisnéis tacaíochta éigeantach atá le soláthar ag na hiarratasóirí go léir:

               Doiciméad um bhunú an ghnólachta /cruthúnas ar bhuanbhunaíocht ghnó

               2. Doiciméid tacaíochta eile agus faisnéis tacaíochta eile atá le soláthar ag an iarratasóir:

               Aon doiciméad tacaíochta eile nó aon fhaisnéis tacaíochta eile a mheastar a bheith ábhartha i dtaca lena sheiceáil an bhfuil an gcomhlíonann an t‑iarratasóir na coinníollacha dá dtagraítear in Airteagail 6 agus 7 den Chinneadh.

               Ní mór faisnéis a sholáthar faoi chineál agus, i gcás inarb infheidhme, faoi uimhir aitheantais agus/nó dáta eisiúna an doiciméid tacaíochta nó na ndoiciméad tacaíochta a bheidh ag gabháil leis an iarratas. Ní mór líon na ndoiciméad atá i gceangal a thabhairt mar fhaisnéis freisin.

               3. Dáta agus síniú an iarratasóra

               I gcás iarratais a dhéanfar trí bhíthin teicníc próiseála sonraí leictreonach, déanfaidh an duine a thaiscfidh an t‑iarratas an t‑iarratas a fhíordheimhniú.

               An dáta a shínigh an t‑iarratasóir an t‑iarratas nó a rinne sé an t‑iarratas a fhíordheimhniú ar dhóigh eile.

               Sonraí an iarratasóra

               4. Iarratasóir

               Is é duine é an t‑iarratasóir an duine a dhéanfaidh an t‑iarratas ar chinneadh chuig na húdaráis chustaim.

               Cuir isteach ainm agus seoladh an duine lena mbaineann.

               5. Uimhir aitheantais an iarratasóra

               Is é duine é an t‑iarratasóir an duine a dhéanfaidh an t‑iarratas ar chinneadh chuig na húdaráis chustaim.

               Cuir isteach Uimhir Chlárúcháin agus Aitheantais Oibreoirí Eacnamaíocha (uimhir EORI) an duine lena mbaineann, mar a fhoráiltear in Airteagal 1(18) de Rialachán Tarmligthe (AE) 2015/2446 ón gCoimisiún(
                  3
               ).

               6. Stádas dlíthiúil an iarratasóra

               An stádas dlíthiúil atá luaite sa doiciméad um bhunú.

               7. Uimhir aitheantais CBL nó uimhreacha aitheantais CBL

               I gcás inar sannadh uimhir aitheantais CBL nó uimhreacha aitheantais CBL, cuir isteach an uimhir nó na huimhreacha sin.

               8. Gníomhaíochtaí gnó

               Cuir isteach faisnéis faoi ghníomhaíocht ghnó an iarratasóra. Tabhair tuairisc ghairid ar do ghníomhaíocht tráchtála agus luaigh do ról i slabhra an tsoláthair (e.g. monaróir earraí, allmhaireoir, miondíoltóir, etc.). Tabhair tuairisc ar an méid seo a leanas:

               - an úsáid a bheartaítear a bhaint as na hearraí allmhairithe, lena n‑áirítear tuairisc ar chineál na n‑earraí agus tuairisc faoi cé acu a dhéanfar aon chineál próiseála orthu nó nach ndéanfar.

               - meastachán ar líon na ndearbhuithe custaim maidir le scaoileadh i saorchúrsaíocht atá le déanamh in aghaidh na bliana i leith na n‑earraí lena mbaineann.

               - an cineál taifead, córas agus rialuithe a cuireadh i bhfeidhm chun tacú leis an ngealltanas in Airteagal 6(b).

               9. Láimhdeachas bliantúil

               Chun críocha Airteagal 2 den Chinneadh, cuir isteach an láimhdeachas bliantúil le haghaidh na bliana airgeadais iomláine is déanaí. I gcás gnólacht nuabhunaithe, ní mór na taifid agus an fhaisnéis a sholáthar de réir mar is ábhartha chun go bhféadfar meastachán a dhéanamh ar an láimhdeachas ionchais e.g. an cuntas is déanaí ar an sreabhadh airgid, an clár comhardaithe agus réamhaisnéisí brabúis agus caillteanais, arna bhformheas ag na stiúrthóirí/ag na comhpháirtithe/ag an dílseánach aonair.

               10. Teagmhálaí atá freagrach as an iarratas

               Beidh an duine teagmhála freagrach as teagmháil a choinneáil leis na húdaráis chustaim maidir leis an iarratas.

               Cuir isteach ainm an teagmhálaí mar aon le haon cheann díobh seo a leanas: uimhir theileafóin, seoladh ríomhphoist (seoladh bosca ríomhphoist fheidhmiúil ab fhearr a thabhairt)

               11. An duine atá i bhfeighil na cuideachta is iarratasóir nó atá ag feidhmiú rialaithe ar bhainistíocht na cuideachta sin

               Chun críocha Airteagal 7(b) den Chinneadh, cuir isteach ainm/ainmneacha agus sonraí iomlána an duine nó na ndaoine lena mbaineann de réir bhunaíocht dhlíthiúil/fhoirm dhlíthiúil na cuideachta is iarratasóir, go háirithe: stiúrthóir/bainisteoir na cuideachta agus comhaltaí an bhoird stiúrtha, más ann dóibh. Ba chóir an méid seo a leanas a bheith san áireamh sna sonraí: ainm agus seoladh iomlán, agus dáta breithe agus uimhir aitheantais náisiúnta.

               Dátaí, tráthanna, tréimhsí agus áiteanna

               12. An dáta bunaithe

               Cuir isteach – i bhfigiúirí – lá, mí agus bliain an dáta bunaithe.

               13. Seoladh na bunaíochta / seoladh cónaithe

               Seoladh iomlán na háite ina bhfuil an duine bunaithe nó ina bhfuil cónaí air, lena n‑áirítear aitheantóir na tíre nó na críche.

               14. An áit a gcoimeádtar taifid

               Cuir isteach seoladh iomlán an tsuímh/seoltaí iomlána na suíomhanna ina gcoimeádtar taifid an iarratasóra nó ina bhfuil sé beartaithe iad a choimeád. Féadfar an cód NA/LOCODE a thabhairt in ionad an tseolaidh, má thugann sé tuairisc neamh‑dhébhríoch ar chéannacht an tsuímh lena mbaineann.

               15. An áit nó na háiteanna ina ndéanfar an phróiseáil nó an úsáid

               Sonraigh, le do thoil, seoladh na háite ina ndéanfar an phróiseáil ar na hearraí, i gcás inarb infheidhme, agus a ndíolfar leis na tomhaltóirí deiridh iad.

                     (1)

                        Rialachán (CE) Uimh. 638/2004 ó Pharlaimint na hEorpa agus ón gComhairle an 31 Márta 2004 maidir le staidreamh Comhphobail a bhaineann le trádáil earraí idir Ballstáit agus lena n‑aisghairtear Rialachán (CEE) Uimh. 3330/91 ón gComhairle (IO L 102, 7.4.2004, lch. 1)

                     (2)

                        Rialachán (CE) Uimh. 471/2009 ó Pharlaimint na hEorpa agus ón gComhairle an 6 Bealtaine 2009 maidir le staidreamh Comhphobail a bhaineann le trádáil eachtrach le tíortha nach Ballstáit iad agus lena n‐aisghairtear Rialachán (CE) Uimh. 1172/95 ón gComhairle (IO L 152, 16.6.2009, lch. 23)

                     (3)

                        Rialachán Tarmligthe (AE) 2015/2446 ón gCoimisiún an 28 Iúil 2015 lena bhforlíontar Rialachán (AE) Uimh. 952/2013 ó Pharlaimint na hEorpa agus ón gComhairle a mhéid a bhaineann le rialacha mionsonraithe a bhaineann le forálacha áirithe de Chód Custaim an Aontais (IO L 343, 28.12. 2015, lch. 1).